text: CARACAS – Ya pa algun siman ta sirkulá e notisia relashoná ku e tènker ‘FSO Nabarima’ ku ta kontene desena di mion di galon di petrolio i ku un ora pa otro por senk, kousando un desaster ambiental. E tènker tin un kantidat di 1.3 mion bari di krudo abordo. Un tènker di e kompania petrolero di Venezuela a yega serka di e depósito petrolero Nabarima, i ta spera di risibí e krudo for di dje. Hopi ta esnan ku ta prekupá ku e situashon, entre nan diferente grupo di medio ambiente. Nan prekupashon ta si e barku senk, esaki ta un desaster mirando kuantu krudo tin den e barku. Ta notabel ku ya e tènker ta di banda pues e situashon ta alarmante. Tin indikashon si e barku basha krudo riba laman e dianan aki, dependé e koriente i bientu, e por yega den bisindario di islanan Aruba, Boneiru i Kòrsou den algun siman di tempu. Debí na esaki tin hopi atenshon den e área aki pa asina tin un bista kiko ta bai sosodé. E plan ta awor pa logra saka un kantidat di krudo for di e tènker, esaki di e tènker pa un otro barku. Ta bai hasi uso di e barku Icaro i Aframax, ku ta di e mes un kompania. Icaro ya a yega serka Nabarima i e barku Inmaculad tambe ta den direkshon pa duna ayudo den e deskargamentu di e krudo di un barku pa otro. Ta plania di parti di Autoridad di Trinidad & Tobago, pa inspekshoná e barku, ku ta den Golfo de Paria, ku ta separá ámbos pais.


c: text/html

text:
Paña di Karnaval
Loke a kuminsá un dia manera un karnaval karibense a transformá atrabes di añanan den un variante kurasoleño úniko di e fiesta mundial aki. Calviany ta konta nos e historia di su tata ku a tuma e inisiativa pa toka tumba i otro muzik di Kòrsou. Esei a sosode ku hopi trabou.
“Den añanan 70 musika di e islanan habla ingles den karibe (manera calypso i soca) tabata esnan mas skuchá durante e temporada di karnaval. Mi tata a haña un grupo di músiko pa forma un grupo di karnaval. E plan tabata pa toka tumba original. Tur kos tabata kla pa e gran parada. Desafortunadamente, mi tata a hañ’é den un pleitu grandi ku e otro miembronan di grupo. Tres siman prome ku e parada ela disidí di kansela tur aktividat ku tabata planiá.”
Un di e promé selebrashonnan di karnaval na Kòrsou a keda organisá na 1901 dor di un grupo di venezolano ku tabata biba temporalmente riba e isla. Tabatin un parada anto atardi un baile maskará na kas di e komersiante Figueredo. Te ku añanan 50 selebrashonnan di karnaval tabata pa e gremio haltu di sosiedat. Tabatin tiki partisipashon lokal.
Na 1971 e Komité Karnaval Kòrsou a ser fundá pa garantisá partisipashon di hende di tur nashonalidat, profeshon of fishi den e selebrashon di karnaval. E aña ei e lema tabata ‘Karnaval pa un i tur i pa uni tur’. A introdusí muzik di tumba pa marcha ariba.

robotstxt: allowed

filter: keep


text:
Introdukshon
Un paro kardiako ta tuma lugá di un momento pa otro. Un persona ta bai leu i no ta hala rosea normal mas. Esaki ta un situashon di bida òf morto. Den kaso di un paro kardiako e persona mester keda reanimá mesora. E kousa di un paro kardiako mayoria bia ta un infarto di miokardio. Un paro kardial tambe por keda okashoná dor di otro problema di kurason.
Eksaminashon
Si un persona sobreviví un paro kardiako, un investigashon ta tuma lugá pa haña sa e kousa di e paro di kurason. Esaki ta tuma lugá pa medio di un kateterisashon di kurason i/òf un eksaminashon elektrofisiológiko (EFO).
Kateterisashon di kurason
Durante un kateterisashon di kurason, e kardiólogo ta eksaminá e adernan koronario di e kurason. Pa medio di un tubu den e ardu, e kardiólogo ta hinka un kateter. Via e kateter spesial aki, e dòkter ta inyektá kantidatnan chikitu di líkido di kontraste den e adernan koronario. Riba e pantaya di rayo X, e kardiólogo por mira kon e adernan koronario ta kana, na unda nan ta será i kon severo esaki ta. E kardiólogo por usa un kateterisashon di kurason komo un eksaminashon pero tambe komo tratamentu, manera por ehèmpel e tratamentu di dotter. Durante kateterisashon di kurason ta tuma lugá vários eksaminashon, manera por ehèmpel un eksaminashon di e adernan koronario pa medio di olanan di zonidu (IVUS) òf midi e preshon (di sanger) den e adernan koronario (Fractional Flow Reserve, FFR).
Por tin vários motibu pa kua bo ta haña un kateterisashon di kurason, manera por ehèmpel:
- Bo tin doló den bo pechu (angina pectoris);
- Tin problema ku e valf di bo kurason;
- Bo a haña un atake di kurason;
- Bo ta sufri di aritimia di kurason.
E kardiólogo lo ke sa eksaktamente den ki estado bo adernan koronario òf bo adernan grandi ta. Akinan bo por lesa mas di e eksaminashon aki.
Tratamentu
Komo resultado di e eksaminashonnan aki, por skohe pa un defibriladó di kurason.
Klínika i departamento pa pashèntnan ambulatorio
Kardiologia
Un kardiólogo ta spesialisá den rekonosé i trata kondishonnan di e kurason i adernan grandi.
Terapia okupashonal
Bo por bai un terapista okupashonal si bo tin difikultat pa hasi bo aktividatnan diario pa motibu di un kondishon, aksidente òf operashon.
Kuido Intensivo
E unidat di kuido intensivo tin personal spesial di trein i ekipo médiko spesial pa trata pashèntnan ku un malesa severo.


text:
Kralendijk- Aunke Gobièrnu di Boneiru a medio kamuflá e notisia aki den su aktualisashon diario di sifra di Covid-19 na Boneiru, tin un morto nobo na Boneiru pa motibu di e virus di Covid-19.
Na tur tin un total di 18 hende ku a fayesé pa motibu di kontagio ku e Coronavirus. Atrobe tin 7 kaso nobo di Covid, pero tin mas hende ku a rekuperá. Pesei e kantidat total di kasonan di Covid a baha te ku 59 aktualmente.
Gobièrnu ta keda enfatisá ku nan tin un ‘bon bista’ riba fuente di e kontagio, pero esaki no ta kita e echo ku e situashon, ku 1 morto nobo i 4 hende den hospital, poko poko ta bayendo den un direkshon un poko mas prekupante atrobe.


text:
Barack Obama a bira emoshonal durante entrega di premio na Ellen DeGeneres. (VIDEO)
Presidente Obama a otorgá 21 merikano e medaya presidensial di libertat (Presidential Medal of Freedom). Esaki ta e kondekorashon sivil mas haltu ku un siudadano na Merka por haña. Entre esnan ku a risibí e kondekorashon tin artista, atleta i sientífikonan, ku a yuda Barack Obama bira e persona ku e ta. Diferente personahe famoso a risibí e kondekorashon. Entre otro Tom Hanks, Robert De Niro, Diana Ross i Michael Jordan. E diskurso ku a hasi mas impakto sin embargo ta esun ku Obama a duna na honor di e presentadó di televishon i aktivista pa derechonan di hendenan LGBT (lèsbi, gay, biseksual, transgenero), Ellen DeGeneres. Presidente Obama a bisa: “Ta fásil lubidá despues ku nos a yega asina leu, ku awor pa lei matrimonionan ta igual, kuantu kurashi a tuma Ellen pa sali pa su seksualidat públikamente kaso 20 aña pasa. E ta importante no solamente pa e komunidat LGBT pero pa nos tur mira den un hende asina tantu bondat i lus. Un hende ku nos gusta asina tantu, un hende ku por ta nos bisiña of kolega of nos ruman. Un hende ku a reta nos propio suposishonnan i kòrda nos ku nos tin mas kos en komun ku nos mes ta realisá. Ta un hende ku a pusha nos pais den direkshon di hustisia. Lo tabata un peso inkreibel pa karga, pa riska bo karera di e forma ei. Tiki hende ta hasi esei”. Durante e diskurso tabata notabel ku Obama a bira emoshonal na momentu ku el a ekspresá e palabranan. Na final di su spich e Presidente a hasi un chiste paresido na esnan di DeGeneres, pa asina pone pa esnan presente hari, debí ku despues di e diskurso hopi di esnan presente a bira emoshonal.


text: Oranjestad, 27 Augustus 2021. Durante e siman cu ta terminando DVG a registra un aumento den vacunacion di esnan cu ta bin tuma e vacuna pa prome biaha, esaki ta un bon noticia y trend. Durante e siman di 23 pa 27 di augustus un averahe di mas di 225 persona a vacuna cu e prome dosis pa dia. Si e tendencia aki sigui asina, den e siguiente simannan un averahe di 1000 persona pa siman por ricibi e prome dosis di vacuna y asina ta keda parcialmente protehi contra Covid-19. Despues di 3 siman nan lo tin cu bolbe riba e fecha di nan cita pa tuma e di dos dosis di e vacuna di Pfizer of si pa un of otro motibo e persona a lubida riba su cita e por walk in pa ricibi su di dos vacuna. Esnan cu ta desea di ricibi e vacuna di Jhonson and Jhonson cu ta un solo un dosis, esaki tambe por haciendo un cita na nr di telefon 5224200 of 2800101. Na Aruba na e momentonan aki tin un cantidad di 30 mil hende riba 12 aña cu ainda falta pa haya e vacuna. DVG ta desea di informa tur esnan 60+ cu ainda no a vacuna cu nan por Walk-in, cana kibra sin cita entre diamars te cu diabierna parti mainta entre 8:00 cu 11:30 pa ricibi nan prome of di dos dosis. Pa haci cita pa vacuna por download e Aruba Health App y registra of via dvg.aw of tambe por yama 2800101 of 5224200.


text:
Minister di Hustisia mr. Shalten Hato, lo ta na Sürnam dia 19 pa dia 24 di aprel, pa partisipá na e konferensha HLSC (High Level Security Conference), ku e meta pa sera lasonan ku otro pais i papia tokante maneho pa kombatí kriminalidat ku ta krusa frontera.
Minister di Hustisia sr. Shalten Hato ta konsiente ku desaroyo mundial ta pone ku awendia praktikamente nos ta bibando den un mundu sin frontera i konsekuentemente kriminalidat tampoko no konosé frontera i Kòrsou no ta un eksepshon. Den e kuadro aki minister di Hustisia kier hiba un maneho ku semper mester ta visibel i notabel den komunidat.
E problematika pa nos por tin kriminalidat bou di kòntròl, ta ku e tin un karakter internashonal i ku ta surpasá frontera, pero ku na mes momento tin su raisnan tambe den nos komunidat. Pa kombatí kriminalidat ku ta krusa frontera manera entre otro labamentu di plaka, trafikashon di hende, transporte di droga i terorismo lo mester inbertí den mas protekshon di nos fronteranan i den lasonan di koperashon den Reino i ku otro paisnan den Region.
Organisashonnan kriminal ta traha den estrecho koperashon ku otro, sin niun klase di barera. P’esei ta altamente nesesario pa gobièrnunan tambe akumulá informashon palpabel di un forma legal, p’asina manda un señal fuerte pa e mundu di kriminalidat organisá.


text:
Awor tin Self-Service Area na tur sucursal
ORANJESTAD – April 15, 2020, Cu e meta pa mehora e experiencia di e cliente Aruba Bank ta introduci e prome Self-Service Area na San Nicolas. E Self-Service Area ta ekipa cu un Smart Deposit Machine, un Customer Service Kiosk y un ATM.
Cu e Smart Deposit Machine, tur cliente di Aruba Bank por deposita placa cash riba nan cuenta, paga recibonan di utilidad (WEB, ELMAR, SETAR) y paga tarheta di credito. Tur e transaccionnan aki lo ta disponibel ariba cuenta di biaha.
E ventahanan aki ta disponibel pa clientenan tanto individual y negoshinan, cu tin un tarheta di debito (ATM). E deposito di biyetenan por ta tanto na Florin como na Dollar Mericano (AWG y USD), cada uno mester wordo deposita apart.
Ademas di e Smart Deposit Machine e Self-Service Area ta consisti di mashin di ATM y Customer Service Kiosk. E servicio di ATM machine ta bay mas leu cu simplemente lanta placa y check bo balans. Awor por cambia PIN, mira of print mini statement, incluso transferi di cuenta pa cuenta. Awor nos sucursal di San Nicolas ta conta cu dos ATM pa sirbi e comunidad di San Nicolas mas mihor.
Na e Customer Service Kiosk, bo por haci cambio di bo informacion personal, activa text banking, link un cuenta na un ATM card, incrementa e limite di ATM, reemplasa un credit card, raporta un credit card perdi of horta, pidi un card PIN number, pidi un overdraft, haci transferencia pa otro persona y hopi mas. E Self Service Area ta habri for di 7’or di mainta pa 9’or di anochi.
Salud di comunidad ta na prome lugar, Aruba Bank ta encurasha tur cliente pa haci uzo di nan Self-Service Area na Camacuri y San Nicolas durante e temporada aki. Aruba Bank ta gradici tur cliente pa sigui scoge nan como nan banco preferi.
Pa mas informacion bishita arubabank.com/corona-news of yama nos Contact Center na 527-7777.


text:
ELEKSHON 2016 : Segun Pacheco Römer, te ku djasabra mèrdia, 2436 hende a sostené lista. Tin rei larg
Den e di dos “briefing” ku Konseho Supremo Elektoral a tene djasabra mèrdia, presidente Raymond “Pacheco” Römer a bisa ku entre 8 pa 12or di mèrdia 2436 hende a bai firma pa sostené un di e 15 listanan. E repartishon di sosten riba e 5 lokalidatnan pa firma ta di e siguiente forma : Sentro di bario Tera Kòra – 208 Sentro di bario Santa Maria – 635 Sentro di bario Brievengat – 545 Sentro di bario Montaña – 550 Registro Sivil (Kranshi) – 380 Sentro di Korekshon Bon Futuro (prizòn) – 98 Total 2436 hende ya a sostené un lista. Segun presidente di KSE, si e trènt aki sigui ta kalkulá ku awe entre 7 pa 8 mil hende lo vota. I si esaki ta e kaso djadumingu tambe, nan ta kalkulá ku na tur 16 mil hende lo sostené lista e wikènt aki. Esaki ta hopi mas ku e mas o menos 5000 hende ku pa elekshon di 2012 a sostené e tres listanan ku tabatin mester di firma. Segun e presidente e asistensia haltu ta simplemente debí na e kantidat di partido (15) ku ta den e proseso e biaha aki pa haña sosten. Aparte di reinan largu na algun sentro di bario (por ehèmpel na Sta.Maria i Brievengat), polis nos a mèldu niun insidente partikular i tur kos a kana trankil. Por sostené lista ainda djadumingu tambe.


text:
WILLEMSTAD- 26 di yüni 2015– Resientemente Ofisina di Turismo di Kòrsou (CTB) a risibí un grupo di prensa for di Alemania. A diseñá un iterinario spesífikamente pa nan por eksplorá Kòrsou; e programa a brinda posibilidatnan úniko i diferente pa ekshibí tur loke Kòrsou tin pa ofresé.
E grupo ku a hospedá na Floris Suite Hotel & Spa i Renaissance Curaçao Resort & Casino a konsistí di 4 editor di kolumna di biahe. Ta trata aki di Stefanie Kasparek di Rheinische Post, Christiane Pötsch-Ritter di Schwäbische Zeitung, Jens Peter Burmeister di Hannoversche Allgemeine Zeitung i Madeleine Bierlein di Mannheimer Morgen. Tur ta korantnan regional na Alemania ku ta kubri entre otro temanan manera polítika, ekonomia, deporte, kultura i biahe. Rheinische Post ta un korant ku tin un publikashon diario di 345.623 i ta konsentrá den e área di Düsseldorf ku ta un área ku tin un nivel di entrada mensual haltu. Miéntras ku Schwäbische Zeitung tin un publikashon diario di 175.051 i 47.3% di su lesadónan suskribí tin un entrada familiar di €2.500 òf mas. Hannoversche Allgemeine Zeitung ta un korant ku ta konsentrá den Hannover i áreanan den Lower Saxony i tin un publikashon diario di 530.295. Estadístika ta mustra ku 61.7% di lesadónan di e korant aki tin un entrada mensual riba €3.000. Mannheimer Morgen tin un sirkulashon diario di 121.236. E grupo mas grandi di su lesadónan tin riba 30 aña.
Manera semper CTB a hinka un iterinario atraktivo den otro konsistiendo di 8 dia yená ku aktividatnan turístiko ku a inkluí entre otro bishita na Dinah Veeris, Plantashon di Aloe Vera, bishita na Museo Internashonal Kura Hulanda, un ‘tour’ kulinario, un jeep ‘safari tour’ na Christoffelpark i un bishita na Landhuis Chobolobo. Ademas di esaki, a brinda e invitadonan un eksperensia kulinario variá bishitando vários restorant rònt Kòrsou entre nan Hemingway, Cabana Beach, restorant New York, Osteria Rosso, Oporto Restaurant, Marshe Bieuw, Green House Mambo Blvd., i Mundo Bizarro. CTB ta gradisí tur partner pa nan kontribushon na realisashon di e programa.


text:
Ta ya caba mas di 50 aña cu e implantenan di pecho a bira un cirugia di cosmetico popular mundialmente. Na Aruba, e ‘hype’ aki tabata igual. Angelique “Angie” Sue-Ellen van der Horn (38) tambe a ‘bite in’ e hype aki y cu su 20 aña, el a haya e cirugia cosmetico aki como su regalo di graduacion. Un regalo cu inicialmente el a kere cu lo hacie feliz, pero cu a resulta den un mal soño cu el a dicidi finalmente, pa pone un fin na dje na 2021. Awe, e kier conta su storia pa alerta otro muhernnan manera su mes, riba e riesgonan cu hopi no ta ni pensa riba dje, na momento di pone implantenan di pecho.
CONSEHO NA E DECISION RIBA IMPLANTENAN DI PECHO
Haci mas investigacion detayadamente. No solamente riba risiconan cu e cirugia mes, pero tambe tocante e implantenan mes, nan ingredientenan toxico cu kizas por activa bo sistema inmunologico negativamente, mescos cu esun dimi y mitar miyon di otro hende muhernan mas. Explora otro alternativanan cu bo ciruhano plastico si echt bo kier haci un cambio. Pensa riba un lift of fat-grafting por ehempel. Pero mas ainda, mi conseho lo ta pa inverti den life coaches or psicologo pa traha riba bo auto estima of e ‘pakico’ bo ta pensa ta necesario pa haci un cambio asina grandi cu bo mes. Pa esunan cu tin implantenan di pecho, recien of di hopi aña caba, si bo ta lucha cu bo salud, bo tin dianan cu bo ta pensa bo no tin energia pa nada y cu bo ta bira malo cu diferente malesanan, tin problema di drumi of tin ansiedad, porfabor busca informacion y evaua si kizas esaki ta conta p’abo tambe.
Mi no ta bisa cu tur hende mester core bay kita nan implantenan. Sigur cu no. Mi conoce suficiente hende muher cu no tin problema of sintomanan, pero nos niun lo sa pa con largo nan lo keda sin sintoma of kizas nunca nan lo haya sintoma mes. Mi ta djis spera cu mi storia mi por planta un simiya, cu si esaki cuminsa pasa, di un of otro manera, nan lo corda riba mi storia y busca informacion pa nan mes. Paso no tin nada mas dushi cu sinti bon di salud!”


text:
Ministerio di Husticia y Asuntonan Social: A FINALISA E CURSO DI “INTERPOL RELIEF DATABASE” EXITOSAMENTE
ORANJESTAD – Diamars cu a pasa, nuebe agente policial di tanto e Departamento Forensico; Unidad di Crimen Organisa di Cuerpo Policial di Aruba como tambe un agente di e Oficina Central di INTERPOL Aruba a finalisa e curso di “INTERPOL’s RELIEF Database” exitosamente. E curso aki, organisa pa e oficina central di INTERPOL Aruba (NCTVI), tawata tin un duracion di dos dia y a tuma luga bou guia di dos instructor internacional for di e Oficina di Secretariado General di INTERPOL na Lyon, Francia. Ta trata di e instructornan David Counter di Merca y Jan Drapal di Republica Checa. Ambos ta forma parti di e prestigioso “Drugs Unit and Criminal Organizations Sub-Directorate” di INTERPOL.
Durante e curso aki e agentenan a siña traha cu e database “RELIEF” di INTERPOL. E database aki ta permiti investigadonan hudicial identifica e origen y e rutanan di contrabando di droga comprimi den forma di bloki, mediante un analisis comparativo automatisa di marcanan di herment, logo y composicion kimico di paketenan di droga. E database aki tambe ta warda informacion di logo i composicion kimico di tabletnan di droga manera XTC y otro tiponan di asina yama “designer drugs”.
Cu certificacion di e agentenan investigativo hudicial i adkisicion di e database aki, Cuerpo Policial Aruba por ta orguyoso di tin un arma adicional pa asina por continua cu e lucha contra e crimen transnacional di narcotrafico. For di Ministerio di Husticia y Asuntonan Social, ta manda palabranan di pabien na esnan cu a completa e curso aki exitosamente, asina aportando na e siguridad di pais Aruba.


text:
Diahuebs Prome Minister Evelyn Wever-Croes hunto cu Minister di Minister di Transporte, Comunicacion y Sector Primario, señor Chris Romero, a haya bishita di ‘Minister van Infrastructuur en Waterstaat’ Hulandes, Cora van Nieuwenhuizen. Apesar cu ambos gobierno ta demisionario, e relacion entre e ministerionan ta crucial. Un bon relacion ta duna mas cooperacion. Y esey a loke cu nos nos mester pa recupera despues di e efectonan cu Covid 19 a laga atras.
Minister Cora van Nieuwenhuizen ta pasando diferente isla den Caribe y a bishita Aruba tambe. Prome Minister a expresa si cu door di e biaha cortico di señora Nieuwenhuizen, e encuentro tawata uno hopi cortico sinembargo hopi informacion a wordo intercambia.
Minister van Nieuwenhuizen a reuni si extensamente cu Minister Chris Romero riba tereno di transporte y mester mecniona cu e relacionnan entre e ministerio aki y e ministerio na Aruba ta bon y mester sigui estrecha laso.
“Den nomber di gobierno di Aruba mi a gradici Minister van Nieuwenhuizen pa su bishita. Apesar cu nan y nos ta demisionario, e importante ta cu e minsiterionan mester ta bon cu otro pasobra ta asina so nos ta saca beneficionan pa Aruba. E bon ta cu e caso aki nan ta cu aunke e minister por cambia, e relacion ta uno fuerte cual ta trece beneficio pa Aruba”.


text:
GRAN APERTURA KAMPIONATO HUBENIL 18-19
Kampionato Hubenil 18-19 ta ranka sali den gran forma! E gran apertura aki lo tuma lugá djasabra 24 di novèmber 2018for di mainta ora ku mitar di 9 tur e klupnan reuní na e área di parkeo di e skol Emmanuel pa alrededor di 10 pa 9, nan kana bai tereno di FFK riba ritmo di un ‘brassband’. Na yegada di e timnan na tereno di FFK ta sigui e parti ofisial pa despuessigui ku e entrega di premio di e ekiponan kampion isupkampion di kategoria A ku B di Kampionato Hubenil17/18. Seguidamente e promé partido di U-9 ranka sali i ta sigui te den ora nan di atardi ora ku e delaster partido di kategoria U-15 tuma lugá.
E aña aki Kampionato Hubenil ta konta ku partisipashon di untotal di 21 ekipo ku lo hunga tur wikènt na diferente terenorònt Kòrsou.
E ekiponan aki ta lo siguiente;
1. Atletiko Salinja
2. Centro Barber
3. Centro Dominguito
4. C-Stars
5. Excellence School
6. Fc Stallions
7. Fortuna Kura Piedra
8. Indekor
9. Inter Willemstad
10. Jong Colombia
11. Jong Holland
12. Mahuma
13. New Song
14. Quick’60
15. Scherpenhuevel
16. Sithoc-Marchena
17. Subt
18. U.D. Tera Kòrá
19. Undeba
20. Vesta
21. Victory Boys
Un yamada ta bai na hinter e pueblo di Kòrsou pa asistí na e gran apertura di Kampionato Hubenil 18-19. Bin apoyá isostené nos hóbennan ku ta e futuro di nos futbòl.
Entrada ta kompletamente grátis!


text:
ORANJESTAD – “ Si nos mester kere (ex minister Benny) Sevinger, su periodo completo como minister tabatacubri pa un neblina. Asina fiscal a describi e sospechoso principal diahuebs durante e rekisitorio pa e caso penal Avestruz. “E tabata firma documento si, pero no tabatin un idea ken tabata su tras. (Pero) esey Ministerio Publico no ta kere, ta haye absolutamente no probable y ta wordo contradeci den e dossier” e fiscal a cuminsa na bisa, den un intento di desbarata e supuesto inosencia di e ex mandatario (y e personanan cu e lo a yuda haya tereno:red).
NO POR KERE SEVINGER
“Segun Sevinger su palabra, te cu su interogacion cerca Landsrecherche na 2021, e no tabata sa ken tabata tras di e peticionan” e fiscal a continua bisando den un tono sarcastico. “Leoncita Arends? Sevinger no tabatin un idea (cu e tabata kier tereno y pakico). Esaki mientras cu e sospechoso Every (hefe di oficina di Sevinger) un par siman atras ainda durante e caso mes a declara cu e la papia varios biaha cu Arends riba e peticionan aki” e fiscal a sigui bisa, sugeriendo asina pakico ta dificil pa kere declaracion di Sevinger.
PRUEBA
Segun fiscal, tin suficiente prueba pa contradeci Sevinger su ponencianan. Entre cantidad di yamada entre e partidonan, te na potretnan riba cual por mira Sevinger y Arends riba vacantie na New York. “Testigo Hsing, secretaria di Sevinger, a declara tambe cu Arends tabata bishita Sevinger na oficina”. Y asina e tabata nombra varios cos cu tabata contradeci Sevinger, segun e fiscal.
SUSSEBEEK
E fiscal a sigui riba e amigo Sussebeek cu lo tabata e consehero politico di Sevinger, y amigo di 20 aña cu e tabata core bicicleta cu ne. “Sussebeek y Sevinger tabata discuti varios caso cu otro. Specificamente, desaroyo di tereno. E unico desaroyo di tereno sinembargo cu Susebeek tabata haci, ta esnan cu e la haya cu derecho di erfpacht otorga pa Sevinger” e fiscal a sigui bisa. “Hustamente den e periodo cu Sussebeek y Sevinger tabata wak otro asina hopi”. Segun fiscal pesey ta totalmente no creible cu Sevinger ningun momento tabata na altura cu ta Sussebeek tabata tras di varios di e peticionan aki” e fiscal a sigui bisa, pintando un cuadro di cu ta dificil pa kere e ponencia di e tres sospechosonan aki, Arends, Sevinger y Sussebeek. Esaki ta apenas parti chikito di e rekisitorio.
ORANJESTAD - Conforme legislacion di Aruba y Corsou, unicamente parehanan di sexo diferente por casa cu otro. Awe, Corte Comun a dicta dos sentencia, un di nan den un caso di Aruba y otro den un caso di Corsou, a base di cua parehanan di mesun sexo lo por casa cu otro den e dos paisnan aki den Reino. Na Aruba ta trata di un caso cu Fundacion Orguyo Aruba y dos hende muhe a entama contra Pais Aruba. Na Corsou ta trata di un caso cu Human Rights Caribbean Foundation y dos hende muhe a entama contra Pais Corsou.
WILLEMSTAD/ORANJESTAD – Den un sentencia considera como algo historico diamars mainta di Corte Supremo (Hof) na Corsou, transmiti via video link pa Aruba, a dicidi cu matrimonio pa personanan di mesun sexo ta posibel na Aruba, y asina a destrui e sentencia anterior contra Fundacion Orguyo Aruba di 2021. Corte a tene cuenta cu tur punto den ley y constitucion di Aruba y no por haya un caminda cu mester prohibi esaki mas. A culpa gobernantenan di no a haci nan trabou door di adapta e ley aki y como tal mester a interveni varios biaha caba y manda e mensahe pa gobierno. Ni asina gobierno no a reacciona pues awor a dicidi cu ta tuma e decision pa gobierno.
ORANJESTAD – Corte a disolve e contracto di director di Fundacion Lotto pa Deporte (FLPD) Roland Tuitt, sin compensacion financiero pa e retiro. E disolvimento di contracto ta drenta na vigor entrante 23 di november proximo y e gastonan di corte ta core pa cuenta di sr Tuitt tambe. E caso a keda entama pa FLPD, y den e caso aki, mientras cu sr Tuitt no a disputa e disolvimento di contracto, e la bringa pa esaki sosode cu compensacion conforme contracto. Huez no a bay di acuerdo cu esaki.
ORANJESTAD – Corte a sentencia sospechosonan J.B. y W.W. na 18 aña di castigo di prison, cada un pa asesinato di Frans Angela na Zeewijk. Segun huez, a keda comproba cu B y W. hunto y premedita a mata sr. Angela. Huez a tene cuenta cu seriedad di echo y e manera cruel cu a mata sr. Angela. Segun e huez, no por imagina con su ultimo momentonan tabata, famia a keda tras cu bashi y tristeza grandi. Huez a tene cuenta tambe cu castigonan di Hof den otro casonan parecido, y cu no por tene nan full responsbel pa nan actonan. Pesey a dicidi pa baha e castigo pidi di 25 aña pa 18 aña. Asina mes, hopi ta considera e cantidad hopi ainda.
ORANJESTAD – Caso penal cu a haya e nomber Avestruz, ta trata un grupo chikito di persona cu a keda privilegia cu hayamento di tereno erfpacht, y a enrikese nan mes grandemente den un tempo hopi lihe, cu ayudo di ex minister Benny Sevinger. Esey ta un synopsis chikito di fiscal mr Rethmeier diahuebs den Corte durante e ‘rekisitorio’, esta e presentacion di echos segun Ministerio Publico.
ORANJESTAD – E echo cu sospechosonan di caso Avestruz ta sconde tras di ‘cultura’ di Aruba ta simplemente malo. Esey tabata e pensamento di fiscal mr Rethmeier diahuebs durante e tratamento di e rekisitorio di e caso penal Avestruz. Ademas por a nota cu basa riba declaracionan haci diahuebs pa e fiscal a mustra cu hasta acto y declaracionan haci pafo di corte durante e caso, ta wordo observa y nota y ta afecta nan den esaki. Esaki pasobra pa sorpresa porta di hopi, Rethmeier a referi na un declaracion cu e ex minister Benny Sevinger como sospechoso principal di e caso a haci na un radio local recientemente , unda cu e ta yama un fiscal di OM pa rasista y narcista. Y esaki no a cay den bon tera cerca OM. “Den un serie di atake personal riba Ministerio Publico y Landsrecherche, nos ta haya esaki si un punto baho”, Rethmeier a bisa.


text:
Diasabra merdia Atraco team a haci un entrada hudicial na un cas na Sero Biento. Na e dicho cas Atracoteam a detene e ruman hombernan di inicialnan E.R.T. di 22 aña y M.R.T. di 18 aña, ambos naci na Aruba.
Durante e entrada hudicial a confisca algo parecido na un arma di candela probablemente un (luchtdrukrevolver) y diferente articulonan procedente di e atraconan.
Pa Cuerpo Policial por resolve mas caso cooperacion di pueblo di Aruba ta hopi importante pesey nos ta pidi si bo tin cualkier informacion yama nos tiplijn: 11141.


text:
ORANJESTAD,Aruba
Ayera e uniform nobo di nos team Good 2 Be Active a wordo introduci y den un momento di alegria esaki a wordo estrena pa nos miembronan na Boca Catalina, sigui pa un bunita sunset photoshooting. Good 2 Be Active a crece cu anjanan y ta un team di trece concientisacion. E la wordo funda pa coach Fernando de Graf na aƱa 2009 cu ta un persona cu ta biba cu Diabetis tipo 2, cu por conta di su propio experiencia e influencia positivo di actividad fisico riba su salud y e kier hunto cu su team concientisa nos comunidad di Aruba tocante e importancia di movecion pa nos salud. Good 2 Be Active ta duna e ehempel di mantene un bida activo consistente, dunando tambe guia y oportunidad pa tur esnan cu seriamente kier forma parti di e team hibando e mensahe y hasiendo deportenan manera landamento, ciclismo, canamento y esun mas popular cual e ta conoci pe cu ta corremento. Cu orguyo nos ta participa cu e biaha aki a traha conhuntamente cu I Am Aruba treciendo un otro proposito mas di concientisacion. Pa esunan cu porta no conoce, I Am Aruba ta un fundacion cu recientemente a wordo funda na 2019 como fundacion pero ya ta existi pa algun aƱanan caba. I Am Aruba tambe kier trece concientisacion, pa nos juda e comunidad di personanan cu problema di oido. E fundacion aki a wordo funda pa Sandrich Bislik, cu tambe mescos cu Fernando, pa motibo di su propio experiencia, den su caso como un persona cu problema di oido, a funda I Am Aruba. E ta conta con e la wordo juda y guia door di FEPO y jega pa ta e persona exitoso cu e ta awor. Su curason ta agradecido y e kier duna back na FEPO cu ta un fundacion casi lubida pero di suma importancia. Si bo kier hasi cambio den bo estilo di bida y hiba e mensahe hunto cu nos join Good 2 Be Active y si bo kier aporta na FEPO pa e por sigui juda hopi otro personan pa sigui bai dilanti, por cumpra T-Shirt y Pechinan di I Am Aruba y aporta na e bon causa aki ( check out nan Facebook page). Si bo wak un grupo grandi cu e color Royal Blue moviendo riba caminda, ta nos mes Good 2 Be Active y I Am Aruba! Scirbi pa: Nannelle van der Spil-Croes di Transition 2 Health. Teaching skills, changing lifestyles. #good2beactive #iamaruba #keepmovingforward #awareness #newuniforms


text:
Bao guia di Fiscal di Husticia, Landsrecherche a haci investigacion penal di casonan di posible soborno administrative pasivo y falsificacion pa cu e examen Hulandes pa e asina yama “naturalisatietoets” pa aña 2012.
Stranheronan cu ta desea di haya nacionalidad Hulandes, mester haal e naturalisatietoets aki.
E tets ta wordo haci y examina pa e Examenbureau di Departamento di Enseñanza di Aruba, cu ta cay bao Ministerio di Enseñanza di Aruba.
E ta consisti di varios parti, bao di cual un testnan obligatorio di Hulandes.
E investigacion di Landsrecherche a mustra cu un ambtenaar cu (anteriormente) tabata traha na Examenbureau, señor M.L.C., a pidi y a ricibi regalonan (monetario) di participantenan na e test di idioma, en cambio pa e falsifica nan resultadonan di examen.
E investigacion a mustra alavez cu M.L.C. tabatin probecho ilegal for di e hechonan castigable aki.
Señor M.L.C. a wordo kita di trabao.
Tambe a resulta cu departamento di Enseñanza di Aruba a tuma medidanan pa evita e tipo di fraude aki den futuro mas tanto posible. For di e investigacion no a resulta, cu e fraude cu a keda constata, lo a hiba na stranheronan cu a haya nacionalidad Hulandes inhustamente.


text:
Gabinete Wever-Croes II
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Gabinete Wever-Croes II ta e actual gabinete di Aruba cu a wordo instala dia 20 di september 2021.[1] E ta e di dos gabinete cu Evelyn Wever-Croes como Promé minister. E gabinete ta un coalicion entre e partidonan MEP i RAIZ cu sosten di 11 asiento den parlamento di Aruba. E ta e prome gabinete den cual RAIZ ta carga responsabilidad pa gobernacion.
Formacion[editá | editá fuente]
Cu e gran cantidad di participantenan (12 partido) na eleccion parlamentario di Aruba 2021 di dia 25 di juni MEP ta sali e partido cu mas voto i e unico partido di gobierno cu ta logra mantene su asientonan den parlamento. E partido ta declara di ta dispuesto pa traha den coalicion cu tur partido excepto AVP.[2] Dia 5 di juli Gobernador Boekhoudt ta apunta como informador e duo Eddy Werleman, ex-politico y Tisa Lasorte, presidente di SER Aruba.[3] Tres dia despues MEP y RAIZ ta firma un akuerdo di intencion pa forma un gobierno di coalicion pa e periodo 2021-2025. Evelyn Wever-Croes ta wordo apunta como formador cu e encargo pa:
forma un gabinete stabil cu por conta cu e sosten di e fraccion di MEP y RAIZ den parlamento y cu ta consisti pa personanan cu ta dispuesto y capas pa yega na un maneho comun cu ta dedica na e recuperacion financiero y social-economico di Aruba, en particular na e concretisacion y ehecucion di e asina yama "landspakket".[4]
Durante formacion e dos partnernan di coalicion a tene un serie di reunion consultivo cu mas di cien (100) organisacion di stakeholders.[5] Dia 19 di augustus MEP y RAIZ ta firma e "acuerdo di gobernacion di San Nicolas" y dia 9 di september formador Croes ta entrega su reportahe final di e formacion y ta anuncia e reparticion di cartera.[6]
Constelacion[editá | editá fuente]
E di dos gabinete Wever-Croes ta consisti di ocho (8) minister, reparti den seis pa MEP y dos pa RAIZ. Cuater minister di e gabinete anterior ta continua den funcion, esta Evelyn Wever-Croes, Xiomara Maduro, Dangui Oduber y Glenbert Croes.[7] Sinembargo compara cu e gabinete anterior nan carteranan a mira cambio.[8]
Otro puesto[editá | editá fuente]
E puesto di Minister plenipotenciario no ta un funcion di gabinete, sino ta resorta bou di Ministerio di Asuntonan General.


text:
Ka’i orgel
E opheto di palu aki ku klabu den dje ta e ‘ròl di muzik’ di un ka’i òrgel, un instrumento típiko di Kòrsou ku ta manera un kombinashon di un piano di silinder i un òrgel. Un kamber di palu ta amplifiká e zonido produsí pa un silinder ku miles di klabu. Kada klabu ta posishoná ku hopi presishon. Traha un ka’i òrgel ta rekerí un abilidat ku ta solamente un par di trahadó di instrumènt ta dominá. E komposishonnan kreá pa medio di klabu ta úniko. E meskla di melodianan oropeo (hopi biaha wals i mazurka komponé dor di Chopin, harmonianan hudiu i ritmonan afrikano) a desaroyá den un género musikal úniko. E ta muzik pa baila ariba pasobra na Kòrsou musika no por eksistí sin baile. E ka’i òrgel ta e sentro di hopi fiesta. Migali ta yu di e mihó trahadó di ka’i òrgel riba e isla i el a konta nos kiko e instrumènt ta nifiká p’é.
Listen to the podcast
2:27 min
"Mi tata tabata kontami ku antes un fiesta di ka’i òrgel tabata dura dos dia. Esei tabata fiesta!
- Migali Pinedo
Ami ta Migali Pinedo, mi ta e yu mas chikí di señor Serapio Pinedo. Band’é mi bo por mira un silinder. Un silinder tin mas o ménos 8000 klabu. Bo tin ku kita e kabes di kada un di nan. Ku un kos di pega klabu bo ta pega e klabu den un di e burakunan di e silinder. Na final, e silinder ta bai ta yen di klabu anto e klabunan huntu ta definí e melodia. Por bisa ku e silinder ta e elemento prinsipal di e ka’i òrgel. E ta karga e kansion di e ka’i òrgel. Mi tata tabata kontami ku ántes un fiesta di ka’i òrgel tabata dura dos dia. Esei tabata fiesta! E ka’i òrgel tabata hopi popular bou di e poblashon riku. Ku tempu el a sigui plama riba e isla i a yega na áreanan manera Bandabou. Einan mi tata a mira ún dia e tabata un mucha chikí anto el a bisa: “Esaki ta mi kos!” El a siña traha ka’i òrgel kompletamente su so. For di e dia ei el a keda popular.


text:
KRALENDIJK – Dòkter Marian Luinstra-Passchier di e departamentu di salubridat públiko a splika resientemente kon kos ta bai ora ku un hende mester bai den karentena.
“Parse ku no ta tur hende sa kon esei ta bai. Karentena ta un periodo ku un hende ku ta salú ta isolá su mes despues ku e tabatin kontakto intensivo ku un hende ku a pega ku e vírùs. Ke men si un hende tabata na un distansia di ménos ku un meter i mei di un persona ku a pega ku e vírùs di corona, e persona ei mester keda kas. Mayoria biaha ta trata hende ku ta biba den mesun kas ku e persona ku a pega ku e vírùs, ke men hende grandi i mucha. Pa evitá ku e persona ei ta pega otro hende ku COVID-19 sin ku e sa ku e tin e malesa, e persona akí mester keda kas te ora ku durante dieskuater dia e no tabatin kontakto mas ku un hende ku tabatin COVID-19.
KON LARGU MESTER KEDA DEN KARENTENA
Na momentu ku e departamentu di salubridat públiko yama un hende pa bisa ku e mester bai den karentena, nos ta wak kon largu e mester keda den karentena. Tin biaha esei ta pa par di dia, komo ku ta trata un kontakto di kasi dieskuater dia pasá. Den algun kaso mester keda mas ku dieskuater dia den karentena. Esei por ta por ehèmpel si e hende ainda tin kontakto ku un persona ku tin COVID-19, komo ku nan ta biba den mesun kas. Nos ta purba evitá esaki, pero esei no ta logra tur ora. Ke men en prinsipio karentena ta dura pues dieskuater dia, pero tin biaha e por ta mas òf ménos dia. Nos ta wak esei masha presis serka tur hende, pa nos tur por keda seif, i pa nos no tin nodi di laga hende keda kas sin ku ta na nodi.
TÈST
Si durante karentena tin keho ku ta surgi, e persona por laga nan tèst e meskos ku tur hende. Ke men ku tèstmentu ta algu ku ta para lòs di karentena, sinembargo por tèst un hende tambe siendo ku e ta den karentena. Si bo ta den karentena i bo ta laga nan tèst bo, i e resultado ta negativo, bo mester keda kas tambe sobrá di e tempu di karentena. Resumiendo por nota ku e kantidat resultado di tèst positivo a baha siman pasá, esaki no opstante ku ayera tabatin hopi kaso nobo di hende ku a pega ku e vírùs. Esaki ta un señal positivo, pero nos no a yega ainda. Manera kos ta pinta nos ta kere ku e coronavírùs ta keda un tempu mas serka serka nos. Ta solamente si tur hende ku tin keho laga tèst nan mes, nos por haña un bista kla di e forma ku brote di e vírùs ta desaroyá na Boneiru. Sigui tene bo mes na reglanan di higiena i regla kon bo mester komportá bo mes. I si bo mester bai den karentena, tene bo mes na e reglanan di esei pa protehé bo mes i otro hende. Ta solamente huntu nos ta logra kombatí corona”, dòkter Marian Luinstra-Passchier a bisa.


text:
Oranjestad – Aruba Table Tennis Association (ATTA) den cooperacion cu Sport Centrum San Nicolas ta sumamente satisfecho cu e participacion di muchanan diahueps ultimo, den e torneo netamente pa beginners.
E torneo na Sport Centrum San Nicolas tabata bou di guia di entrenador nacional Ruddy Raga, kende a cuminsa exactamente pa 5:30pm cu algun wega di calentamento pa despues sigui cu e torneo mes den categorianan, U-10 y U 18.
Muchanan a demostra di tin bon talento pa e deporte di Ping Pong , apesar cu mayoria ta “principiante” , nan a hunga riba un bon nivel.
E ganadornan pa e weganan amistoso ta e siguiente:
Den categoria U10
1e. Justin Hugins
2do Jeramy Ras
3er Lohua Huang
4to Nathan EHeug
Den categoria U18
1e Ryan Rasmijn
2do Germain Dania
3er Jordy Zievinger
4to Shany Diaz
Aruba Table Tennis Association (ATTA) ta felicita tur participante , especialmente pasobra nan participacion a haci e promer torneo na Sport Centrum San Nicolas resulta den un exito.
Pa esnan cu kier sigui practica e deporte di Ping Pong por pasa diamars y diahueps for di 5:00pm pa 6:30pm tin entrenamento di Ping Pong na Sport Centrum San Nicolas . Pa mas informacion por tuma contacto cu representante di ATTA na 6400578 of 5634400 of na Sport Centrum San Nicolas 5848903.


text:
KRALENDIJK – Awor aparte di durante siman, Fundashon Cocari ta duna servisio tambe wikènt. Djasabra último tabatin apertura ofisial di e akohida den wikènt.
Genara Timp-Silberie di ‘Zorg en Welzijn Groep’(ZWG), a bisa ku esaki ta un logro grandi pa Rincon i Boneiru engeneral. E plan ta pa otro barionan tambe haña e fasilidat pa hendenan di edat ku aktividat durante fin di siman. Tin mas kos ku ta bai sosodé den bario Rincon pa e habitantenan. Esaki ta un komienso”, entre otro Genara a bisa.
Boy Clarenda di COCARI: ”Awe ta un dia memorabel. Hopi trabou a tuma lugá pa yega na e dia ku entrante awor pa dilanti, Nos hendenan di edat por bishita Cocari durante siman manera kustumber i wikènt. Ta trata di un trayektoria largu pa yega pa por amplia servisio pa nos hendenan di edat avansá na Boneiru. E servisio durante fin di siman, esta djasabra, e hende por bishita Cocari i nan ta haña desayuno desente, bon kuminda kayente mèrdia, atenshon i kompañ’é wikènt. Normalmente e hendenan ta bishita Cocari durante siman, sinembargo a keda un bashí durante fin di siman. Tin un nesesidat pa e hendenan durante fin di siman. Entre otro pa motibu di soledat, sin noshon ku ta fin di siman i no tin niun aktividat. Nos a lucha hopi pa yega pa hasi esaki posibel. E trabou no ta kla. Esaki ta e promé parti. Awor a inisiá esaki pa hendenan di Rincon, sinembargo e idea ta pa hasié posibel pa esnan di edat di Playa tambe. Tur hende riba Boneiru ta rekerí e mes un oportunidat pa bishita un sentro di aktividat spesialmente pa hendenan di edat. E meta ta pa yega na duna servisio djasabra i djadumingu. Mester atendé pa esnan ku ta rekerí kuido i kompañ’é durante ora di atardi pa anochi. Esei ta e siguiente paso. Nos ta gradisí tur ku a yuda pa a hasi esaki un realidat”, Boy a bisa.
Diputado Nina den Heyer a papia i a menshoná kon importante ta e logro. “ Despues di algun aña luchando nos a logra. Esaki ta e promé paso i trabou ta kontinuá pa mas oportunidat pa nos grandinan di Rincon, pa yega na un kas special pa hendenan di edat avansá na Rincon. E meta ta pa hasi esaki den otro barionan di Boneiru, sigur mirando awor e situashon aktual relashoná ku Covid-19. Sigur nos hendenan di edat ta rekerí mas atenshon ku normal. Nos ta gradisí tur ku a kere den e proyekto ku awe nos por ta kontentu ku el a bira un realidat. Pabien pa tur e hendenan di edat ku e tremendo logro”, diputado den Heyer a bisa.
Silvana Janga-Serfilia direktor di direktorado di komunidat di kuido, a menshoná ku hopi trabou a tuma lugá i ta bai sigui pa logra mas. “Loke nos a logra awor ta un logro importante. Esaki ta na bienestar di nos hendenan di edat avansá. E meta ta pa saka e hende for di su kas den soledat i laga nan topa ku otronan i duna nan e atenshon nesesario. Nos huntu a hasi hopi esfuerso pa logra loke ta awor mas servisio pa e hende. Tabata notabel ku e hendenan tabata deseá mas momentu na Cocari. Meskos ta bai hasi esaki pa otro bario tambe. Ta bai kontinuá pa mas servisio pa nos hendenan di edat na Boneiru. No ta fásil, sinembargo nos tin ku sigui pusha pa hasié un realidat. Mester krea awor mas espasio pa e hendenan ta poko riba distansia relashoná ku e asuntu di vírùs. Henter un proseso ta andando pa yega na diferente servisio pa nos hendenan di edat riba e isla di Boneiru”, Janga-Serfilia a bisa.
Potrètnan kortesia: Rudolf Wout.
Potrètnan kortesia: Rudolf Wout.


text:
Kompetensia di Essay pa studiantenan di Kòrsou
Kompetensia di Essay pa studiantenan di Kòrsou
Geplaatst op 29 October 2020 dor di Ministerio Desaroyo Ekonómiko
WILLEMSTAD – Studiantenan di skol avansá ta keda kordialmente invitá pa partisipá den e promé kompetensia di essay aki na Kòrsou. E kompetensia aki ta keda organisá pa Ministerio di Desaroyo Ekonómiko (MEO) huntu ku Universidat di Kòrsou (UoC) i Sentro Internashonal di Komèrsio (International Trade Centre/ITC na Genéva, Suisa i e ta basá riba e Strategia Nashonal di Eksportashon pa Kòrsou.
Dia 22 di aprel di e aña aki, Konseho di Minister a aprobá e promé paso pa Kòrsou yega na nos propio Strategia Nashonal di Eksportashon (National Export Strategy). Nos vishon den e Strategia Nashonal pa Eksportashon di Kòrsou ta, pa nos tin un pais kaminda negoshi(nan) ta eksitoso. I a base di e vishon aki, nos a bin ta detayá entre otro e proseso, infrastruktura i reglanan di komèrsio.
Kontenido di e Strategia Nashonal pa Eksportashon ta basá primordialmente riba un Guia Stratégiko pa Desaroyo di Komèrsio (Strategic Trade Development Roadmap) ku a keda desaroyá huntu ku International Trade Centre (ITC), un agensia di Nashonnan Uní situá na Genéva, Suisa. Den e Guia Stratégiko aki, Kòrsou a definí kiko ta nos vishon pa desaroyo di eksportashon na Kòrsou, kua ta e sektornan di prioridat ku Kòrsou lo enfoká riba dje den e trayektoria aki i tambe kon e proseso di implementashon lo kana.
Konsiderando e importansia di e trayekto aki pa desaroyo di nos ekonomia, MEO, UoC i ITC a opta pa agregá un bista fresku i yòn den e proseso dor di involukrá hóbennan tambe. Dor di partisipá den e kompetensia di essay aki, e hóben ta haña e oportunidat pa forma su propio vishon tokante e Desaroyo Ekonómiko di Kòrsou, e ta hasi e hóben mas konsiente dikon komèrsio ta importante pa Kòrsou por yega na desaroyo ekonómiko duradero i alabes ta stimulá interes di e hóben den komèrsio internashonal.
Den e essay, e hóben lo mester elaborá, basá riba e vishon di e Strategia Nashonal di Eksportashon, kiko mester kambia pa nos por transformá Kòrsou den un destinashon kaminda berdaderamente negoshinan ta prosperá i kon nos por logra yega na e kambio aki.
Tur studiante ku ta inskribí na un skol di estudio avansá (Bachelor òf HBO) por partisipá na e kompetensia di essay aki. Edat máksimo pa e partisipante ta 28 aña. E essay mester ta skirbí na ingles i mester kontené entre 2.000 pa 3.000 palabra. Den e essay mester funda e kontenido ku tabèl, gráfika i imágen (esakinan lo no konta den e kantidat total di palabra).
Premio pa e ganadornan di e kompetensia aki ta konsistí di un promé premio di USD 2,500, di dos premio na balor di USD 1,500 i di tres premio lo ta USD 1,000. Aparte di e premionan aki lo tin 5 premio mas di USD 200 florin.
Pa haña un bista di tur regla i detaye di partisipashon na e kompetensia aki, bishitá www.whatscookingincuracao.com òf e wèpsait di Universidat di Kòrsou (www.uoc.cw)
Pa dowload e presentashon ku ta rekardá e tema, klek aki: https://bit.ly/3mznR8y


text:
Tanto Señor Henk Kamp como Señora dr. mr. Hellen van der Wal ta bay pa un di dos termino den e Colegionan di supervision financiero. Ta renombra Henk Kamp entrante dia 1e di juli 2021 miembro di Colegio di supervision financiero di Corsou y Sint Maarten (Cft) y di Cft di Boneiro, Sint Eustatius y Saba riba proposicion di Hulanda pa un periodo di tres aña.
Pa Colegio di supervision financiero di Aruba (CAft) su renombramento pa e mesun periodo ta drenta na vigor dia 1e di augustus 2021. Pa e Colegio aki tambe ta renombra Señora Hellen van der Wal entrante e mesun fecha pa un periodo di tres aña.
Su renombramento ta riba proposicion di Aruba.A trata e renombramentonan recientemente na nivel ministerial y lo efectua nan pa medio di Decreto Real. Henk Kamp y Hellen van der Wal ta miembro di C(A)ft for di zomer di 2018.
Banda di su miembresia di e colegionan Henk Kamp tin actualmente varios funcion secundario, entre otro como presidente di e asociacion sectorial di e organisacionnan cu ta activo riba tereno di cuido y asistencia di anciano, enfermo (cronico) y hubentud, y como presidente di Conseho di Supervision di un hospital.
Hellen van der Wal ta, entre otro, presidente di Dutch Caribbean Nature Alliance y vicepresidente di Conseho di Supervision di Aruba National Parks Foundation.


text:
Vishon
E palabra Kinani tabata usá antes ayá pa hende ku tin mes nòmber ku otro i esaki ta parti di Kinani Language Enrichment su vishon. Nos ta sigur ku, meskos ku nifikashon di e palabra, nos tin algu en komun ku nos klientenan. Konvensí di esaki nos ta pone nos mes komo un brùg pa yuda nos klientenan alkansá nan metanan. Ku nos produktonan nos ta aportá na fasilitá e proseso di komunikashon na un manera plasentero, pèrkurando semper ku esaki tin un balor agregá na e hende komo persona, i no únikamente e profeshonal òf interesado.
Mishon
Kinani Language Enrichment t’ei pa yuda fasilitá su proseso di komunikashon i desaroyo personal/profeshonal di su klientenan. Huntu ku esaki Kinani Language Enrichment ta konvensí ku e t’ei pa duna un aporte na posishon di papiamentu, komo un idioma krioyo i di minoria, tantu den mundu komo serka e papiadónan ku tin papiamentu komo idioma materno òf di dos idioma.
Nos dosentenan
Kinani Language Enrichment ta konta ku un tim di dosente ku ta karakterisá pa ta personanan dediká i pashoná tantu den loke nan ta hasi komo ku den e aspekto di desaroyo kontinuo di e ser humano. Nan amor pa kompartí nan konosementu, disfrutá di loke nan ta hasi i yuda e ser humano sigui desaroyá ta algun di e karakterístikanan úniko ku ta resaltá di e tim di profeshonal di Kinani.
Nos tim di tradukshon
Tradukshon ta eksigí konosementu di idioma pero tambe eksaktitut den trabou, i esaki ta loke ta karakterisá Kinani Language Enrichment su tim di traduktor. Meskos ku e dosentenan, e tim di traduktor ta dominá diferente idioma, loke ta hasi posibel pa por brinda e servisio di tradukshon pa e idiomanan ingles, hulandes, spañó i papiamentu. Nos no tin un traduktor huramentá den tim, pero semper sa di rekomendá un òf otro kolega den e área ku si ta hasi esaki.


text:
Kralendijk – Den e promé kuartal di 2021 produkto- i servisio di konsumidó na Boneiru tabata 3,2 porshento mas barata ku un aña anterior. Un kuartal anterior inflashon ainda tabata -5,2 porshento. Na Sint Eustatius preisnan a baha riba base anual ku 2,8 porshento i na Saba ku 1,2 porshento. Esaki CBS ta informá a base di e índise di preis di konsumidó Hulanda Karibense.
Por atribuí e inflashon abou den e promé kuartal di 2021 na Hulanda Karibense partikularmente na e kompensashon ku gobièrnu ta suministrá for 1 di mei 2020 pa koriente, awa i internèt.
Den e promé kuartal di 2021 tambe e krísis di corona tabatin konsekuensia pa kompilashon di e índise di preis di konsumidó (CPI) pa Hulanda Karibense. Partikularmente pa motibu di e lockdown na Boneiru por a hasi muchu ménos opservashon di preis den tiendanan na luna di mart.
E inflashon abou na Boneiru ta partikularmente pa motibu di e kompensashon pa elektrisidat i awa entrante 1 di mei 2020. Koriente tabata 14,3 porshento mas barata den e promé kuartal di 2020 kompará ku un aña anterior i awa tabata 16,0 porshento mas barata.
Kompará ku un kuartal anterior preisnan na Boneiru a subi den e promé kuartal di 2021 ku un promedio di 1 porshento. Esaki a ser okashoná partikularmente dor di subida di e tarifanan variabel di koriente i awa. Ounke preis pa tarifa variabel a subi den e promé kuartal kompará ku e di kuater kuartal di 2020, e preis pa e tarifa total (vastrecht i tarifa variabel) a keda bou di e nivel di un aña anterior.
E preis promedio pa alimento a keda basta stabil den e promé kuartal kompará ku un kuartal anterior. Preis pa bestia di pluma a baha ku kasi 3 porshento i preis pa fruta fresku a subi ku 1,5 porshento. Mas aleu preis pa paña di hende muhé a subi ku 4,6 porshento.
Preisnan na Sint Eustatius un tiki mas haltu ku kuartal anterior
Preisnan di konsumidó na Sint Eustatius tabata 2,8 porshento mas abou den e promé kuartal di 2021 kompará ku un aña anterior. Den e di kuater kuartal di 2020 e bahada tabata 3,2 porshento.
Den e promé kuartal konsumidónan a paga 0,7 porshento mas ku un kuartal anterior.
E tarifanan variabel pa koriente a subi kompará ku e último kuartal di 2020 ku mas di 10 porshento. Mas aleu preis di gasolin a subi ku 1,7 porshento i di disel ku 3,9 porshento.
Preisnan di konsumidó na Saba stabil kompará ku kuartal anterior
Na Saba konsumidónan a paga den e promé kuartal di 2021 un promedio di 1,2 porshento ménos kompará ku un aña anterior. Den e di kuater kuartal di 2020 inflashon ainda tabata -0,8 porshento.
Den e promé kuartal konsumidónan a paga 0,1 porshento ménos ku un kuartal anterior.
Preisnan pa alimento i artíkulonan di baño a baha. E tarifanan variabel di koriente a subi ku mas di 26 porshento kompará ku e último kuartal di 2020.
Sifranan tentativo
E sifranan tokante e promé kuartal di 2021 ta tentativo i lo keda stipulá nan definitivamente ora ku publiká tokante e di dos kuartal di 2021.
Fuentenan:
StatLine: Caribisch Nederland
https://opendata.cbs.nl/#/CBS/nl/dataset/84046NED/table?dl=BFA9
Lesa tambe:
- Atenshon pa ‘Purple Friday’ na SGB
- Petishon pa e kompensashon pa mucha ku kuido intensivo ta posibel te ku 30 di desèmber 2022
- Konsulta via internèt tokante sosten sosial i kombatimentu di violensia doméstiko i maltrato di mucha
- BONHATA furioso ku e karganan ekonómiko diripiente pa hotel i restorant
- Prevení Zika, Dengue i Chikungunya |Aviso pagá


text:
Un mucha di 8 aña di edad a fayece ora cu el a hoga na e Rio Grande of Rio Bravo, ora cu e tabata purba crusa cu su famia for di Mexico pa Merca, segun raportahe di e secretaria di gobernacion di Mexico den un comunicado.
Miembro di Instituo Nacional di Migracion di Mexico (INM) a haya e curpa di e menor di edad. Nan a haye na un zona di Piedras Negras, Coahuila, den acuerdo cu autoridadnan.
Secretario di gobernacion a puntualisa cu a mayornan y un ruman chikito di e victima, deteni pa e patruya fronteriso di Merca, pa crusa pa e rio. Nan a pone nan bek den Mexico.
E menor di edad tabata hunto cu varios adulto na un isla chikito na medio di rio, pero no por mantene salvo di coriente di awa cu a keda trapa. Autoridad mexicano ta agrega cu un representacion di consulado di Honduras na Coahuila ta yuda e famia cu gestion pertinente pa repatriacion di restonan.
Autoridad di Mexico tambe a raporta un otro curpa di otro hende muhe na e Riu Bravo ora cu tabata purba pasa di Mexico pa Merca.


text:
ORANJESTAD, Aruba: Diahuebs awor dia 17 di augustus aña escolar 2017-2018 ta inicia pa mayoria di scol na Aruba. Ta importante pa para keto un rato pa refleha riba aña escolar anterior y kico ta e anticipacionnan pa e aña escolar nobo.
Scolnan Basico
Aña escolar 2017-2018 a conoce hopi progreso pa loke ta trata resultadonan na scolnan basico. Cu introduccion di Kerndoelen Rekenen & Wiskunde na aña 2015, e abilidadnan matematico di nos studiantenan a conoce un adelanto. Resultadonan di e seccion di matematica riba e Colegio Toelating Toets a demostra esaki cu un promedio di 7.1 pa e parti di Rekenen. Pa loke ta trata zittenblijvers, pronto lo ricibi datonan di tur scol pa por calcula e porcentahe di studiantenan cu lo ripiti un aña escolar. Ta anticipa cu esaki lo baha cu introduccion di e programa di “niet zittenblijver” na scolnan publico.
Den transcurso di aña escolar actual e siguiente fase di introduccion di Kerndoelen lo wordo introduci: Kerndoelen Taal. Kerndoelen Taal lo enfoca riba e abilidadnan di idioma cu nos kier pa nos studiantenan tin durante nan añanan na tur scol basico. Introduccion di esaki lo encera trainingnan pa tur maestro mescos cu a tuma luga na momento cu a introduci Kerndoelen Rekenen & Wiskunde.
Scolnan Secundario
Resultadonan final di examennan na diferente nivel di scol secundario a conoce un progreso den e ultimo aña escolar. E mehoracion den resultadonan ta substancial specialmente pa e nivelnan EPB (85.5% graduando) y MAVO (77.3% graduando). Den caso di HAVO y VWO (62% graduando) e nivelnan aki a conoce introduccion di normanan mas estricto pa por cumpli cu rekisitonan di Hulanda pa loke ta trata igualdad di e diploma. A pesar di esaki nos ta mira resultadonan cu por sigui mehora e aña aki. SPO drentando su di 3 aña a finalisa e aña escolar hopi fuerte cu 94.5% di nan alumno graduando.
Enseñansa Superior
Un cantidad record di studiante ta drenta Enseñansa Superior durante aña academico 2017-2018. Durante e ultimo 3 aña a mira un aumento den e cantidad di studiantenan cu a drenta den un programa di estudio na nivel di Enseñansa Superior, pero particularmente e aña aki nos ta mira un record cantidad di studiantenan drentando programanan na Aruba, na Hulanda y na Merca y Canada.
Recientemente a introduci reformanan oficial di Arubalening, tur na bentaha di e studiante. E cambionan mas grandi ta un aumento den e suma maximo cu por fia (Afl 140,000), asina dunando acceso na mas prestamo pa esunnan cu ta desea studia na Merca y Canada. E otro cambio positivo cu a drenta na vigor pa esunnan cu tin un prestamo caba of lo fia den futuro, a baha e interes di e prestamonan existente y di futuro for di 6% acumulativo pa 2% enkelvoudig y ta cuminsa core na momento cu e studiante cuminsa paga bek, y no ta acumula interes desde momento cu cera contract of
durante di estudio.
Pa e motibonan aki, hunto cu e 9 diferente acuerdonan entre Aruba y varios College y Universities na Merca y Canada, nos ta mira un cantidad di 699 studiante drentando un programa na nivel di Enseñansa Superior.
Scol Basico Dornasol
Durante aña escolar 2017-2018 Scol Basico Dornasol lo habri su portanan. Scol Basico Dornasol ta un Cluster 4 school y a wordo crea specialmente pa studiantenan cu tin dificultad specifico pero tin e habilidad pa sigui un curiculo regular. Den pasado e unico opcion lo tabata Scol Special, aunke e studiante su capacidad ta na nivel di Enseñansa regular. Na aña 2015 a introduci e prome klasnan den e centro di observacion na MDC. Na aña 2016-2017 a sigui expande cu mas klas te cu awor lo ubica espacio pa 2de y 3de klas y sigui expande te cu 6de klas. E scol lo wordo situa temporalmente den Centro di Bario Dakota cu ta na otro banda di MDC te na momento cu construi un propio edificio. Scol Basico Dornasol lo habri oficialmente dia 4 di september.
Infrastructura
Colegio San Nicolas a conoce un innovacion durante aña escolar anterior. E edificio cu tabata antes Arubanita awor ta forma parti di Colegio San Nicolas. E renobacion di Arco Iris Kleuterschool a tuma luga durante e ultimo aña y e renobacionnan di Rosa College a caba di termina y ta cla pa yama studiantenan bonbini bek den nan propio edificio dia 21 di augustus. Prinses Amalia Basisschool a ricibi nan edificio y nan gymzaal completamente nobo y lo ta cla pa comienso di aña escolar dia 17 di augustus. Pa e 3 scolnan aki a busca inrichting completamente nobo cu lo yega den e siguiente lunanan.
Otro trabounan di renobacion y construccion cu a termina durante ultimo aña of cu ta andando ainda ta inclui Biblioteca Nacional na San Nicolas, renobacion di gymzaal na edificio di Prinses Christina School, overdekte speelzaal pa Colegio San Augustin na San Nicolas, y curanan nobo pa SPO Sta. Cruz, PIUS X School, Ayo Kleuterschool como tambe Scol Preparatorio Cacique Aterima.
Durante vakantie grandi di scol a traha riba otro proyectonan di infrastructura di scol incluyendo verfmento na Colegio Sagrado Curason di Hesus, Agnes Kleuterschool y Ayo Kleuterschool. Den transcurso di e siguiente simannan lo completa asfaltering na diferente scol.
Pa loke ta proyecto nan nobo, muy pronto lo cuminsa cu un edificio nobo di SPO Pariba, un inversion di casi 6 miyon florin. Por ultimo, Minister di Enseñansa a duna aprobacion pa DOW cuminsa cu opname pa asina cambia bentana y porta, drecha instalacion di electra como tambe instala di airco na diferente scol rond di Aruba. Tur ariba menciona ta representa un inversion di alrededor di 23 miyon florin
Digitalisacion
E proyecto di digitalisacion pa 7 scol basico y secundario di DPS lo wordo formalisa den luna di augustus pa por inicia introduccion di klasnan digitalisa. E 7 scolnan aki a wordo scogi debi cu nan habilidad fisico (electra/infrastructura) pa por carga e plataforma digital y e inversion di esaki a wordo inclui den e 3rde tranche di Onderwijsfonds cu a wordo aproba unanimamente door di Parlamento di Aruba. Siguiente fasenan lo wordo introduci a base di cambionan infrastructural cu lo mester tuma luga.
Conhuntamente cu Setar N.V. a scoge e instrumentonan digital cu lo forma e base pa experencia digital na scol. Den transcurso di luna di augustus lo reuni cu DPS y cabesantenan di e varios scolnan cu lo ricibi digitalisacion.
Leerwerktraject
Desde januari 2017 Leerwerktrajecten ta resorta oficialmente bao di Openbare Avondleergangen Aruba (OAA). Leerwerktrajecten ta programanan di educacion vocacional pa studiantenan cu pa un of otro motibo ta ‘drop outs’ of ‘push outs’ di nos sistema di enseñansa. Pa duna e studiantenan aki mas posibilidad a expande e cantidad di programa cu un programa mas brindando asina trayectonan di basiskennis automonteur, onderhoudsmonteur, administratie en commercieel medewerker y uiterlijke verzorging. Pa acapara mas studiante a scoge pa cuminsa e programanan di leerwerktrajecten dos biaha pa aña; na januari y augustus, dunando 120 studiante anual e oportunidad pa sigui crece.
Pa sigura cu e studiante cu ta termina leerwerktraject y SPO por sigui studia a renova e programanan vocacional di OAA brindando hoben y adulto e oportunidad di haya un diploma den oranan di anochi. Docentenan a haya cursonan constante den con pa guia e studiante adulto y hoben cu ta termina SPO y leerwerktraject den klas. Actualmente OAA ta brindando un cantidad di 10 diferente opleiding riba nivel 1 y 2 cu ta conduci na un diploma reconoci den un termino di 2 aña.
GED
Dia 8 di augustus e prome grupo di studiantenan a inicia e GED program na International School of Aruba. 135 studiante tabata presente pa cuminsa les den varios vak den preparacion pa e examen di GED, un diploma ekivalente na un diploma di scol secundario. Cu hopi entusiasmo e grupo di esunnan 17 aña+ a cuminsa. E di dos grupo di 135 studiante lo cuminsa na luna di januari 2018.
Profesionalisacion di Maestro
Durante e ultimo aña escolar a sigui cu organisacionnan di varios tayer, workshopnan y cursonan pa maestronan, docentenan y lidernan den Enseñansa conforme e meta di ekipa nos educadornan cu un base di conocimento continuo:
- Kerndoelen Rekenen & Wiskunde (october y juni)
- International School Leadership Certification (october y april)
- Autismo den Enseñansa (april)
- Concious Discipline (mei)
- Praktijk Gericht Onderzoek (mei)
- Data Informed Practitioner Based Research: From Theory to Practice (mei)
- Handelingsgerichte diagnostiek en begeleiding/behandeling van leer- en gedragsproblemen MDC (maart)
- Safety-Care Core Specialist Training y e School Age Children Advanced Module MDC (februari)
- Wereld in Getallen (october)
- AVO Conference (october)
- CINOP Training Beroeps Onderwijs (october)
- Dr. Allison Cross Diferentiation in Education (october)
Profesionalisacion ta keda un meta importante. Pa aña escolar 2017-2018 ya caba tin varios programanan identifica y planea pa ofrece nos maestronan.
Exito pa aña escolar 2017-2018
Minister di Enseñansa conhuntamente cu tur esunnan di Ministerio di Enseñansa ta desea tur Studiante y Educadornan un aña escolar 2017-2018 sumamente exitoso y inspirativo.


text:
KRALENDIJK – Awe djasabra alrededor di 2’or di mardugá durante un patruya regular, polisnan a bin enkontrá dos outo pará na altura di misa di Playa. Agentenan atento a bira bèk pa asina por analisá e situashon mas mihó mirando ku un di e vehíkulonan no tabata disponé di un plachi di number.
Na momentu ku e shofùrnan a tuma nota ku e agentenan a lora bin bèk, tur dos shofùr a kore bai ku velosidat haltu. Na e momentu ei a surgi un persekushon riba kaya Nikiboko Sùit i un di e shofùrnan a lora di banda kontrali na e rotònde di Sabana pa subi Kaya Kanari. E patruya polisial a sigui tras di e vehíkulo ku a lora rotònde di banda kontrali i sin plachi di number. Riba Kaya Kanari nèt den un bògt e shofùr a pèrdè kòntròl riba e vehíkulo i bai aksidentá den 2 vèn ku tabata stashoná kantu di kaminda.
Polisnan a detené un hòmber di inisialnan T.A.G.D. di 25 aña di edat i un dama ku inisialnan M.J.D di 18 aña di edat.


text:
ORANJESTAD,Aruba
COMPILA:
DIARANSON 15 DI APRIL 2020 17:00 (21:00 UTC)
TEMPO:
AWE ANOCHI: LEVEMENTE TE PARCIALMENTE NUBLA I GENERALMENTE SECO
DEN MARDUGA I MAYAN: LEVEMENTE TE PARSIALMENTE NUBLA CU UN
AWACERO PASAJERO
TEMPERATURA MAXIMO 32 GRADO CELSIUS
TEMPERATURA MINIMO 27 GRADO CELSIUS
BAHADA DI SOLO : 6:52 PM
SUBIDA DI SOLO : 6:27 AM.
BIENTO:
FOR DI DIRECCION GENERALMENTE OOST I MODERA TE BASTA FUERTE;
FORSA 4 TE 5 (20 TE 39 KM/ORA, 11 TE 21 NUDO).
DEN DIA FUERTE, TE POSIBLEMENTE DURO DEN RAFAGA;
FORSA 6 TE 7 (40 TE 61 KM/OR, 22 TE 33 NUDO)
SITUACION GENERAL DI TEMPO PA PROXIMO 24 ORA:
UN AUMENTO LEVE DI HUMEDAD DEN ORANAN DI MARDUGA I MAINTA
TREMPAN POR PONE UN AWACERO LEVE I PASAJERO DESAROYA E ORA
EI. SOBRA DI DIA TEMPO LO KEDA SECO.
CONDICIONAN MARITIMO/ ESTADO DI LAMA:
UN ESTADO DI LAMA MODERA TA WORDU SPERA PA PROXIMO 24 ORA.
OLANAN LO TA FOR DI OOST ENTRE 3 TE 5 PIA. POR SPERA NA E
PARTINAN OOST TE NOORDWEST E OLANAN DI MAS HALTO.
AVISO/ ALERTA: NINGUN
FENOMENONAN SPECIAL: NINGUN
POTENCIAL DI AWACERO PA PROXIMO 24 ORA: MENOS DI 1 MM;
LOCALMENTE ESAKI POR VARIA.
REGISTRACION DI TEMPERATURA (GRADO CELSIUS) Y AWACERO (MM)
DEN ULTIMO 24 ORA:
AIRPORT : MAX 32 / MIN 26 / 0.0 MM
WESTPUNT: MAX 32 / MIN 27 / 0.0 MM
STA ROSA: MAX 33 / MIN 27 / 0.0 MM
PRONOSTICO DI TEMPO PA PROXIMO 3 DIANAN:
PARCIALMENTE NUBLA I GENERALMENTE SECO.
BIENTO LO TA FOR DI DIRECCION OOST;
MODERA TE BASTA FUERTE, FUERTE TE POSIBLEMENTE DURO DEN RAFAGA;
TEMPERATURA ( GRADO CELSIUS) MAX / MIN LO TA: 32 / 27
E PROXIMO BULLETIN LO WORDO PUBLICA DIAHUEBS 16 DI APRIL 2020 17:00 (21:00 UTC)


text:
15 di sèptèmber
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
15 di sèptèmber ta e di 258 dia di aña (259 den un schrikkeljaar) riba e kalènder gregoriano. Ta resta 107 dia pa e aña terminá.
A sosodé[editá | editá fuente]
- 1821 - Na Guatemala a firma e Akta di Independensia ku a deklará e independensia di e Amerika Sentral for di Spaña; e fecha aki ta wòrdu selebrá na e paisnan Guatemala, El Salvador, Honduras, Nicaragua i Costa Rica.
- 1822 - Na Chile a firma un dekreto ku ta abolí sklabitut i prohibí korida di toro i peleanan di gai den e pais siendo praktikanan kontra sivilashon i kultura.
- 1829: Vicente Guerrero, presidente di Mexico, a abolí pa medio di un dekreto tur forma di sklabitut den e teritorio mehikano.
A nase[editá | editá fuente]
A fayesé[editá | editá fuente]
A selebrá/konmemorá[editá | editá fuente]
- Guatemala, El Salvador, Honduras, Nicaragua, Costa Rica - Dia di Independensia
- Dia Internashonal di Demokrasia


text:
Diabierna awor, dia 15 di october, cuminsando pa 8’or di anochi, e tension ya existente den e torneo anual bola 8 di FEBIAR lo bay draai subi un par di grado mas halto aya n’e palacio di biyar na Tanki Leendert! Segun fuentenan fidedigno, tin desde 30 di september ultimo un bario den vecindario di Bubali ta sufriendo cu yoramento di cachonan brabo cu ta parce ta alma malo mes nan ta wak! Rumor ta core cu nan a haya un barete di “Steel” pasa dwars dwars estilo shish-kebab, y cu e cos aki tin e cachonan lanta te den ora di madruga ta grita cu luna yen! No mucho tempo despues cu e rumornan a cuminsa core rond, c’un scoresheet a cay den scochi di redaccion caminda e rapportcijfer p’e cachonan no ta mustra nada bunita! George Nobrega, normalmente un cacho brabo, ta sali cayay-cayay ora cu el a wak “El Diablo” mes su dilanti! E bataya entre Mad Dogs y Steelers ta empata na 1-1 ora cu “De Indiaanse Herder” Johnny Tromp “himself” drecha cuenta contra Fredley Tromp di Steelers. Di biaha capitan di Steelers, Elvis “El Bon-Bon” Evertsz ta impulsa Steelers padilanti ganando nada menos cu Mitchell Kelly! R. Kock di Steelers ta pone su “granito de arena” ganando Allan van Aanholt di Mad Dogs, y asina’ki Steelers ta tuma un bentaha di 3-1! Den Scotch-Doubles, e duo di cacho brabo Monsanto-Geerman ta perde tur djente contra e duo Trimon-Geerman di Steelers, y sin kita o pone, Steelers ta “on top” sensacionalmente cu score di 4-1! Ken pa scapa cara di Mad Dogs? El unico, el legandario “Machete” di decada 2000, e cacho cu leu leu sa “los laga bay”, Angelo Tromp, ta hiba un lucha di scapa cuero cu Emile Kock y ta trece e score bek na 2-4, pero por ultimo, “The Gun” Leonardo ta pone e pober cachonan brabo for di nan miseria ora e ta pasa Armandje Ridderstap e “tiro de gracia”.
N’e otro mesa, e Mongoosenan tabata pasa malay den boca dje piscanan feroz Barracuda, e team legendario di tur tempo bou guia di Captain Franken. Brandon di Barracuda ta “laat een steekje vallen” contra Enrique Geerman, y e legendario Buchi Briezen ta pone Mongoose pika dilanti cu 2-0, pero di biaha Captain Franken ta declara cu ta basta, y Win Dabian, Aaron Franken, e duo Rodden/Acosta, Jorzinho Everon y por ultimo legendario Lucas “Lucky Luke” Tromp ta gana un racha di 5 wega tras di otro pa pone e “Mongoosjes” nan “zing een toontje lager”!
Pues shonnan, tension ta halto pa diabierna awor 15 di october cuminsando pa 8’or di anochi, ora cu e gang di cacho brabo Mad Dogs mester enfrenta Mongoose BT den un encuentro di un pa tera un pa lama! N’e otro mesa, e dos duronan, Barracuda BT y Steelers BT lo midi forsa p’e “pole position” den e torneo. Shonnan, yega cu “oordopjes” pasobra e gritonan di ansha di cacho brabo of mongoose un ta cos di wanta largo! Entrada lo ta completamente gratis, dus Yegaa!
Diabierna awor, dia 15 di october, cuminsando pa 8’or di anochi, e tension ya existente den e torneo anual bola 8 di FEBIAR lo bay draai subi un par di grado mas halto aya n’e palacio di biyar na Tanki Leendert! Segun fuentenan fidedigno, tin desde 30 di september ultimo un bario den vecindario di Bubali ta sufriendo cu yoramento di cachonan brabo cu ta parce ta alma malo mes nan ta wak! Rumor ta core cu nan a haya un barete di “Steel” pasa dwars dwars estilo shish-kebab, y cu e cos aki tin e cachonan lanta te den ora di madruga ta grita cu luna yen! No mucho tempo despues cu e rumornan a cuminsa core rond, c’un scoresheet a cay den scochi di redaccion caminda e rapportcijfer p’e cachonan no ta mustra nada bunita! George Nobrega, normalmente un cacho brabo, ta sali cayay-cayay ora cu el a wak “El Diablo” mes su dilanti! E bataya entre Mad Dogs y Steelers ta empata na 1-1 ora cu “De Indiaanse Herder” Johnny Tromp “himself” drecha cuenta contra Fredley Tromp di Steelers. Di biaha capitan di Steelers, Elvis “El Bon-Bon” Evertsz ta impulsa Steelers padilanti ganando nada menos cu Mitchell Kelly! R. Kock di Steelers ta pone su “granito de arena” ganando Allan van Aanholt di Mad Dogs, y asina’ki Steelers ta tuma un bentaha di 3-1! Den Scotch-Doubles, e duo di cacho brabo Monsanto-Geerman ta perde tur djente contra e duo Trimon-Geerman di Steelers, y sin kita o pone, Steelers ta “on top” sensacionalmente cu score di 4-1! Ken pa scapa cara di Mad Dogs? El unico, el legandario “Machete” di decada 2000, e cacho cu leu leu sa “los laga bay”, Angelo Tromp, ta hiba un lucha di scapa cuero cu Emile Kock y ta trece e score bek na 2-4, pero por ultimo, “The Gun” Leonardo ta pone e pober cachonan brabo for di nan miseria ora e ta pasa Armandje Ridderstap e “tiro de gracia”.


text:
Ekonomia na Kòrsou i Sint Maarten a kremp den di dos kuartal di 2016.
Ekonomia di Kòrsou a baha ku 0.2%, miéntras ku na Sint Maarten esaki a baha ku 0.3 %, segun e informe trimestral di Banko Sentral di Kòrsou i St. Maarten. Tur dos país a registrá un inflashon negativo (-0,2%) pa motibu di redukshon di preisnan di petróleo riba merkado internashonal.
E bahada di e Produkto Interno Bruto (BBP) di Kòrsou, tabata debí prinsipalmente na ménos aktividat den sektornan di restorant, hotel, industria i transporte, depósito i komunikashon.
E bahada di mas grandi a keda registrá den e sektor di restorant i hotel. Ademas pa motibu di ménos aktividat di rafiná produkto na Refineria Isla, kombiná ku ménos aktividat den reparashon di barku (DOK) tabatin un bahada den e sektor akí tambe. E kontribushon na e sektor di transporte, depósito i komunikashon na BBP real, tabata negativo, pasobra tantu aeropuerto komo nos puertonan di haf a presta malu. Esaki a sosodé pa motibu di un bahada den konsumo di turistanan, kombiná ku tiki aktividat den Zona Liber.
E krempmentu ekonómiko a keda limitá parsialmente dor di kresementu den sektor di konstrukshon, servisio finansiero i utilidat. E kresementu den sektor di konstrukshon, tabata basá mas riba invershon privá i invershonnan di gobièrnu. Den sektor di servisio finansiero tambe, e balor agregá real a oumentá komo konsekuensha di un kresementu den servisio finansiero lokal, balansá dor di un bahada den servisio finansiero internashonal.
Pa loke ta trata sektor di turismo, mester menshoná ku den e di dos kuartal di 2016, ta resaltá e bahada enorme den turismo for di Venezuela, basá riba e situashon polítiko den e país. Ta hasiendo hopi esfuerso pa trese turista for di Merka i Europa, pa asina por kontrarestá e situashon aktual na nos pais. Ademas ta tumando pasonan konkreto den e parti di infrastruktura pa hasi Kòrsou mas atraktivo i asina atraé turistanan pa bini nos país.
Nifikashon : Produkto Interno Bruto (BBP) = “Bruto Binnenlands Product” ku ta e balor total di plaka di tur loke ta produsí den un pais (na servisio i produkshon) durante un aña. Ta balorá esaki konforme preisnan di merkado.


text:
…introdushon di e konsepto biahe basá riba eksperensia…
WILLEMSTAD- 21 di novèmber 2016 – Resientemente Ofisina di Turismo di Kòrsou (CTB) a organisá un presentashon públiko riba e tópiko:Turismo dirigí riba e eksperensia di e turista den e era di EkonomiaKompartí. E idea tras di e inisiativa aki ta pa yuda tantu personanan komo organisashonnan ku ta aktivo den e industria di turismo pa por komprondé e konseptonan nobo aki mihó, rekonosé e retonan i oportunidatnan ku e konseptonan aki ta krea. Biahe basá riba eksperensia i Ekonomia Kompartí tur dos ta tópikonan di aktualidat den e sektor di biahe i turismo awendia. E kresementu rápido di kompanianan manera Airbnb i Uber ta keda konstantemente raportá dor di ekspertonan di turismo i prensa internashonal.
Durante di e presentashon públiko e partisipantenan a haña un mihó komprondementu di entre otro: e relashon entre e konsepto Ekonomia Kompartí i kon pa enkurashá biahe basá riba eksperensia, kon pa atraé turistanan hasiendo uso di eksperensianan lokal nobo, e kriteria primordial ku un destinashon mester kumpli kuné pa por ta eksitoso riba e tereno di biahe ku énfasis riba eksperensia, desaroyo di produkto i merkadeo i ehèmpelnan di kompanianan den sektor di turismo ku ya kaba ta respondé na e oportunidatnan ku Ekonomia Kompartí ta brinda. Banda di e presentashon públiko a organisá tambe un workshop di 3 dia kaminda e énfasis tabata dirigí riba oportunidatnan ku Ekonomia Kompartí ta ofresé pa Kòrsou i tambe e oportunidatnan nobo den e mundu di eksperensia di biahe riba nivel lokal. E resultado di e workshop aki tabata ku 5 atrakshon a palabrá ku nan lo kontinuá pa krea nan eksperensia outéntiko propio pa asina por brinda esaki na futuro bishitantenan i krea un eksperensia memorabel di e produkto. CTB lo duna sosten na e 5 atrakshonnan aki.
Tantu e presentashon públiko komo e workshop a keda guia pa sra. Judy Karwacki di Small Planet Consulting. Sra. Karwacki ta un eksperto riba tereno di turismo i biahe ku mas di 30 aña di eksperensia riba tereno di retail travel, edukashon, maneho i konsulta. E tin eksperensia ekstenso den region di Latino Amérika i Karibe kaminda e la traha ku mas di 20 destinashon i pa mas ku 25 aña.


text:
Tourism Corporation Bonaire (TCB) ta organisá su promé Taste of Bonaire pa e aña akí despues ku mester a posponé e evento akí pa motibu di e pandemia. E promé evento di Taste of Bonaire ta bai tuma lugá riba djasabra 11 di yüni 2022 den Parke Wilhelmina for di 6’or di atardi pa 10’or di anochi den un tremendo ambiente ku e tema ‘Taste is Back’ estilo Ban Topa.
E programa ta kargá ku músika, talento i lo tin stènt ku ta bende kuminda lokal i internashonal.
Agrupashon musikal Payola lo ta presente pa entretené tur esnan presente e anochi akí. DJ
Marv i DJ Kiart tambe lo ta presente e anochi akí pa animá tur esnan presente i tambe lo tin un
tremendo Show di Brasband The Boys. Nos kier a ekstendé un invitashon na pueblo di Boneiru i tambe na tur nos bishitantenan pa bin pasa un ratu ameno huntu ku nos djasabra 11 di yüni 2022 na e promé Taste of Bonaire edishon ‘Taste is Back’ den Parke Wilhelmina.


text:
E pandemia di COVID-19 a trece varios reto cune pa diferente compania, entre otro, tambe pa SETAR. Desde e momento cu COVID-19 a haci su entrada na Aruba, a pesar cu SETAR no a sera y stop di funciona, hopi di e trabounan di nos tecniconan cu ta bishita cas y negoshi a haya retraso y no por a wordo finalisa manera custumber. Ademas di esaki, durante e ultimo lunanan SETAR a ricibi un cantidad di peticion nobo pa servicionan.
Esaki ta trece cune cu clientenan di SETAR por experiencia retraso pa instalacion di servicionan nobo y otro trabounan pendiente. Nos tecniconan ta haciendo nan maximo esfuerso pa por atende cu tur e peticionnan aki lo mas pronto posibel.
SETAR ta pidi su clientela comprension pa cu e situacion y tambe pa corda mantene e distancia social di 1.5 meter na momento cu nos tecniconan bishita cas of negoshi pa nan por haci nan trabou. Pa cualkier pregunta of informacion por yama nos Contact Center na 114 of manda un Whatsapp na 597-9999.


text:
Volkswagen ta paga 1.2 bion dòler na dilernan di outo merikano.
E fabrikante di outo Volkswagen ta bai paga 1.2 bion dòler na 652 diler di outo merikano, ku a haña nan den problema komo konsekuensha di e skandal di disel.
Den un investigashon publiká dia 18 di sèptèmber 2015 pa e agensia di protekshon ambiental merikano (Environmental Protection Agency, EPA) i California Air Resources Board (CARB), a keda determiná ku Volkswagen, ku ta e di dos fabrikante di outo mas grandi na mundu, ta eskivá e eksigensianan skèrpi di medio ambiente pa ku nan motornan disel. E
motornan ta bini ku un ‘software’, ku ta sòru pa e emishon (loke ta sali for di e mòfel), ku ta midi durante kòntròl den garashi, ta ménos dañino ku den uso normal di e outo riba kaya.
Volkswagen entretantu a atmití ku nan ta usa e ‘software’.
Na fin di ougùstùs Volkswagen a firma un akuerdo dilanti tribunal di hustisia na San Francisco. E dilernan ta risibí e 18 lunanan benidero 1.85 mion dòler. Ademas di esei Volkswagen ta bai kumpra tur e softwarenan bèk, ku a bin ku froude den nan, for di e dilernan. E dilernan di outo tin ya kaba un aña ku problema ku e outonan di e marka. Outonan Volkswagen ku tin motor di disel ta sòru pa muchu polushon i no ta bende. Ainda mester lucha ku e daño di imagen dje kompania, loke no ta na fabor di benta. E suma di 1.2 bion ta bin riba e 14.7 bion dòler ku ainda Volkswagen mester paga Merka.


text:
WILLEMSTAD — Djadumingu 5 yüni 2022, Curacao Youth Chess Institute a organisá su kompetensia eskolar di ahedres anual dedika na memoria di e baluarte sr. Omalio Merien (dfm) kende durante su bida a duna un aporte grandi na desaroyo i promoshon di ahedres aki na Korsou.
Hopi ta esnan ku konese sr. Omalio Merien komo inisiado di e karnaval organisá ku nos tur konose awendia, pero poko sa ku sr. Merien su gran pashon tabata e wega noble di ahedres. Sr. Merien tabata praktika ahedres na di klup di ahedres Capablanca unda e a fungi entre otro komo presidente di direktiva. Na final di añanan ‘70 Omalio Merien a lanta su skol ‘Agedres na plaka chiki’ pa mucha i den dekada ’80 sr. Merien tabata organisa hopi torneo di reto pa tantu hoben komo adulto na SDK. Tambe sr. Merien a kuminsa na febuari 1981 ku su programa di televishon ‘Agedres na paka chiki’ ku a pasa mas ku 10 aña largu tur siman na TeleCuracao. Mirando e aporte grandi di sr. Omalio Merien na desaroyo i promoshon di ahedres na Kòrsou, Curacao Youth Chess Institute a dedika e torneo eskolar 2022 na su honor.
Na e torneo eskolar 2022 a partisipa un total di 46 alumno di 21 diferente skol. Entre e 46 alumnonan ta tin tambe 4 ahedresista di Liseo Boneriano ku tambe a bin Kòrsou spesial pa por partisipa. E kompetensia di ahedres a keda organisá den dos grupo apart pa separa alumnonan di skol di fundeshi for di e alumnonan di skol avansa. E hobenan a bataya fuertisimo durante 5 buelta di 10 minut pa banda den nan respektivo grupo i e resultado di weganan a mustra un diferensia di skor minimo na final. Mester a aplika sistemanan di tie-break den ambos grupo pa por a saka e siguiente resultadonan:
Grupo di skolnan avansa overall:
- Rishab Anandbadoer Radulphus College 4 pto
- Dylan Léañez Vespucci College 4 pto
- Johan van Delden Juan Pablo Duarte 4 pto
Grupo di skolnan di fundeshi overall:
- Jie-Peng Wu Marnixschool 4.5 pto
- Björn Elisa Vigdis Jonckeer Mensing 4.5 pto
- David Augusta Marnixschool 4 pto
Miho damitanan di skolnan avansa:
- Diantheley Pourier Gouverneur Laufferschool 4 pto
- Esther Carolina Marnix VSBO 2 pto
- Tamaris Pikeur Liseo Boneriano 1 pto
Miho damitanan di skolnan di fundeshi:
- Liana Pieter Prins Bernardschool 3.5 pto
- Sharidania Suart Glorieux College 3 pto
- Chalendriënsley Cristina Kolegio Iris Bruyning 2 pto
Sr. Gibi Merien kende ta ruman di e baluarte Omalio Merien a representa famia Merien, kendenan a soru pa e bunita trofeonan pa ganadornan, i a entrega e premio na e ganadornan overall di skol di fundeshi i ganadornan overall di skol avansa.
Curacao Youth Chess Institute ta felisita e ganadornan i ta enkurasha tur nos hoben ahedresistanan femenina pa kuminsa prepara pa un gran kompetensia femenino ku lo tuma luga djis despues di fakansi grandi.


text:
E aña aki Arubaanse Voetbal Bond (AVB) lo reconoce un persona hopi conoci den e mundo di futbol. Ta trata di Juan Rasmijn, miho conoci como Juju, naci na Aruba dia 28 di Augustus 1967. Juju Rasmijn ta bin di Santa Cruz. Su mayornan ta Jan y Flora Rasmijn y Juju a lanta cu mas rumannan den cas, kendenan tambe a hunga bala pa hopi tempo. Su rumannan conoci ta Kees Rasmijn y Maikel Rasmijn.
Juju Rasmijn a cuminsa hunga bala desde su edad di mucha di 9 aña tempo cu Titichi Croes d.f.m. tabata dirigente di SV Estrella. Juju Rasmijn a cuminsa su carera den e ekipo di Estrella lifida, den cual el a milita den e divisionnan aspirant, junioren y mayor. Despues di esaki el a bay hunga pa SV Sportboys pa algun aña. Na 1981 el a forma parti di e seleccion hubenil di Aruba cu a hunga weganan pa mira cua isla lo forma seleccion di Antias. Pero na 1984 despues cu dirigentenan di SV Estrella a mira e potencial den Juju Rasmijn, nan a acerca su persona pa e regresa cas y el a milita den e oncena oraño.
Den e mes un aña aki A.V.B. a scoge Juju Rasmijn como e “Hungado di Aña”. E aña aki tambe tabata e prome aña cu el a hunga su prome play-off cu Estrella. Durante su temporada den SV Estrella Juju Rasmijn a participa den mas cu 15 play-off y tabata un di esunnan cu a hunga mas wega di play-off. Den tur play-off el a score 9 biaha. Den SV Estrella Juju Rasmijn tabata un di e hungadonan cu mas exito ya cu e club aki el a 8 titulo campeon di Aruba. E añanan cu nan a titula campeon ta 1985, 1988, 1989, 1990, 1992, 1996, 1998, 1999 y 2 biaha sub campeon na 1987 y 1995/1996.
Na 1985 Juju Rasmijn a hunga den e ultimo Copa Antiano cu un club di Aruba a participa den e torneo aki. Desde aña 1985 te cu aña 2000 Juju Rasmijn a forma parti di e seleccion Nacional di Aruba y a participa den diferente wega internacional den region di Caribe, representando su dushi isla Aruba. Juju Rasmijn a hunga mas cu 20 wega p’e seleccion Nacional di Aruba.
Na 1990 contra e team di Jong Aruba, Juju Rasmijn a bira, a pesar cu e ta hunga den defensa, e prome hungado cu a score 5 gol den un wega di play-off. Te cu e fecha di awe, e record aki ta den su posesion. Na 1995 a eligi Juju Rasmijn como e hungado di aña 1995 Li-Prof como defensa di SV Estrella. Na aña 2006 Juju Rasmijn na e edad di 40 aña a cera un bunita carera den futbol, despues cu el a hunga 20 aña e deporte futbol. Riba tereno Juju Rasmijn tabata un conoci como un hungado ehemplar y uno cu semper a duna lo maximo.
E aña aki, ta dedica e campeonato di futbol Division di Honor 2017-18 na su persona, como un reconocimento pa su aporte y dedicacion na nos deporte rey, Futbol!


text:
Rocco Tjon: UN DAMA SUMAMENTE CAPACITA CU SA KICO TA E NIFICACION DI PERSEVERANCIA Y A DEMOSTRA ESAKI CU SU CURASHI DURANTE E TEMPONAN DI MAS DURO DI NOS PAIS
Rocco Tjon:
UN DAMA SUMAMENTE CAPACITA CU SA KICO TA E NIFICACION DI PERSEVERANCIA
Y A DEMOSTRA ESAKI CU SU CURASHI DURANTE E TEMPONAN DI MAS DURO DI NOS PAIS
Partido Movimiento Electoral di Pueblo (MEP) unanimamente, den conseho di partido, a reeligi Sra. Evelyn Wever-Croes pa sigui lidera nos partido. Como su colega mi por a experencia su capacidad y talento unico pa lidera un pais durante temponan dificil. Pero banda di esey el a sa di lidera nos partido tambe pa nos a bira e partido di mas grandi un bes mas na Aruba.
Dia 30 di Oktober binidero, partido MEP lo tene su congreso, caminda lo bay aclama su lider un bes mas.
No tin duda cu MEP su lider actual Sra. Evelyn Wever-Croes ta mas cu capacita pa wordo reeligi como lider di partido MEP, pa e proximo temporada. Un persona cu no a pensa ni un momento pa rindi riba su pais den e temponan di mas dificil cual tawata COVID-19.
Un persona cu a demostra kico realmente ta liderazgo, na un manera humilde y a biba esaki hunto cu comunidad henter. Un dama cu un amor enorme pa su famia y su pais cual a ser refleha den cada fase di su bida y su carera profesional


text:
Den fin di siman Monica Pimentel a scoge su team pa representa Aruba den e proximo Campeonato Internacional.
Isabela Bogevad di Impact Taekwondo a wordo selecta pa forma parti di e seleccion di Aruba.
Monica Pimentel y Stuart Smit ta e dos coachnan cu tin amplio experencia den Taekwondo.
Nan conoce e materia completo y nan dos ta encarga cu Training Central di Aruba Taekwondo Bond “ARTBO”.
Monica Pimentel y Stuart Smit ta forma e atletanan di Aruba pa representa Aruba internacional na base di e
Training Central y experencia.
Monica Pimentel ta bay ta e unico coach di Aruba pa coach e team di Aruba den e eventonan international.
Isabela Bogevad ta atleta di Impact Taekwondo cu ta train Taekwondo for di chikito y ta cla pa eventonan internacional.
Awo Isabela Bogevad a cuminsa cana hunto cu su colega atletanan Kianna Krosendijk y rumannan Klaber.
Rumannan Klaber tin varios aña caba ta representa Aruba dignamente den eventonan internacional, sigui pa
Kianna Krosendijk y awo Isabela Bogevad.
Dia pa dia e team di Aruba ta birando mas grandi bou guia di Monica Pimentel.


text:
Minister Dangui Oduber a haci apertura oficial di CATA
Minister Dangui Oduber a haci apertura oficial di CATA
ORANJESTAD – Diaranson anochi Minister di Turismo sr. Dangui Oduber a haci e apertura oficial di CATA “Conferencia Anual de Turismo Aruba” cu a tuma lugar na Quinta Del Carmen. Den e reunion aki tabata tin presente como tambe virtual un alrededor di 60 operador turistico incluyendo varios aeroliña di 9 pais di Sur America y America Central, pues un reunion regional.
E aña aki ta e di 32 edicion di CATA na Aruba, CATA ta wordo organisa anualmente pa e “tour operators”, “online tour operators” y nos partner den aeroliñanan di Latino Americano. CATA ta e evento anual di mas grandi cu ta wordo organisa pa ATA conhuntamente cu AHATA y Aruba Airport Authority pa e “Tour Operators” di Latino Americano. E meta di e reunion aki ta pa e partnernan den turismo bin Aruba y experencia kico Aruba tin di ofrece turisticamente y tambe haya informacion riba desaroyonan cu ta andando di producto Aruba. Pa asina e partnernan conoce otro y traha riba futuro negoshinan for di Latino America pa Aruba.
Despues di e pandemia cu Aruba a pasa aden awor aki Aruba den pleno recuperacion di nos turismo.
Den aña 2021 Aruba a conoce un recperacion di 72% di su turismo den comparacion cu aña 2019 cu tabata un aña record pa Aruba su turismo. Den aña 2022 segun e pronosticonan di ATA Aruba lo yega 95% di su recuperacion compara cu 2019. Den e mercado di Latinoamérica, Aruba a recupera 37% di nos turismo den aña 2021 den comparacion cu aña 2019, tur espectativa ta mustra cu den aña 2022 esaki lo bay conoce un aumento. Den esaki sigur nos ta conta cu boso apoyo y compromiso, asina Minister Oduber a expresa.
Den e gobernacion aki Gobierno di Aruba ta bay enfoka riba e turismo niche y pa acapara e tipo di turismo aki tin varios proyecto importante na caminda segun Minister Dangui Oduber. Proyectonan grandi cu tin ta entre otro Gateway 2030 – Port City – Masterplan Seroe Colorado – pa menciona un paar.
Finalmente Minister Dangui Oduber a yama danki na ATA, AAA, AHATA pa organisa e reunion di CATA 2022 y tambe tur esnan cu di un manera of otro ta contribui na e turismo di Aruba. Turismo ta keda e driver principal di nos economia.


text:
EAGLE BEACH, Aruba – November 4, 2021 – Bucuti & Tara Beach Resort ta anuncia awe cu e ta un firmante di e Glasgow Declaration on Climate Action in Tourism na e UN Climate Change Conference (COP26). Propietario/CEO Ewald Biemans a wordo invita pa uni cu leadernan internacional incluyendo Zurab Pololikashvili, Secretary-General di e United Nations World Tourism Organization (UNWTO), pa firma e Declaracion na e evento di lansamento. Biemans ta e prome firmante den Caribe y tambe ta atendieno COP26 como un ganador di e Global UN 2020 Climate Action Award unda Nov. 9 e lo ta presentando e resort su plan pa surpasa Net Zero “excellening beyond Net Zero”.
Diseña pa e industria hotelero
E Glasgow Declaration on Climate Action in Tourism ta uni turismo tras di ideologianan comun contra cambio medio ambiental, alinea e sector cu compromisonan global y ta catalisa solucionnan cooperativo contra e multitud di retonan cu tur compania y destinacion na mundo lo enfrenta. E Declaracion di Glasgow ta promove e aceleracion di accion medio ambiental den turismo cu compromisonan cu ta encera e reduccion di emisionnan den turismo cu por lo menos 50% den e proximo decada y alcansando Net Zero lo mas lihe posibel prome cu 2050.
Bira un firmante
Tur compania turistico na mundo cu ta inclui hotel, tours y mas, ta wordo anima pa bira un firmante. Como un miembro di e Glasgow Declaration on Climate Action in Tourism, Bucuti & Tara ta compromete pa alinea su accionnan cu e ultimo recomendacionnan scientifico pa asina segura cu nan enfoke ta keda consistente cu un aumento di no mas di 1.5°C riba e nivelnan pre-industrial na 2100. Nan tambe a compromete nan mes na presenta y actualisa nan plannan di accion climatico den 12 luna, alinea nan plannan cu e 5 stapnan menciona den e Declaracion (Midi, Descarbonisa, Regenera, Colabora, Financia), reporta publicamente riba un basis anual y traha den un forma cooperativo unda nan ta comparti nan solucionnan y difundi informacion.
“E ta un honor pa representa Aruba y Caribe como un di e prome firmante di e Glasgow Declaration for Climate Action in Tourism na e United Nations COP26,” Ewald Biemans, Propietario/CEO di Bucuti & Tara Beach Resort ta conta. “E Declaracion di Glasglow ta duna nos orientacion y obhetivonan claro cu mi ta spera lo impulsa nos tur den Caribe pa uni hunto pa proteha nos bunita paraisonan cu lastimamente ta hopi vulnerabel y nos hendenan cu ta trahando duro pa un futuro mihor.”
Tocante e Declaracion di Glasgow
E Glasgow Declaration on Climate Action in Tourism ta colecta e ultimo investigacionnan y experiencia miundial pa impulsa accion medio ambiental. Esaki por wordo haya riba e website di One Planet Sustainable Tourism Program, locual ta brinda recurso y apoyo pa por cumpli cu e actonan recomenda na entidadnan di turismo mundialmente.
Como ta menciona den e Declaracion: “Un transicion husto na Net Zero prome cu 2050 solamente lo ta posibel si e recuperacion di turismo ta accelera e adopcion di consumo y produccion sostenibel, y ta redefeni nos futuro exito door di no solamente considera valor economico pero tambe e regeneracion di nos medio ambiente, biodiversidad y comunidadnan.”
E necesidad di un enfoke mundialmente consistente a wordo stipula den e manifesto, specialmente despues di investigacion di UNWTO/ITF tocante emisionnan di CO2 cu a wordo presenta y publica na e UNFCC COP25 na December 2019. Esaki a mustra cu emisionnan relaciona cu transporte di turismo ta proyecta di subi cu 25% na 2030, locual ta contradictorio na locual kier wordo logra den e Declaracion.
Na 2020, e One Planet Vision a wordo adopta pa recuperacion responsabel di e sector di turismo cu e obhetivo pa recupera di e crisis di COVID-19 den un forma mas fuerte y sostenibel. Accion medio ambiental ta un elemento di e Vision cu ta exigi e siguimento y reportacion di emisionnan di CO2 cu ta resulta di turismo, promoviendo e introduccion di metanan scientifico, accelerando e descarbonisacion di operacionnan turistico y comprometiendo e sector di turismo den e eliminacion di CO2.


text:
Entrevista di Dia cu Errol de Freitas
- 5 days ago
Entrevista di Dia cu Harrold Kelly y Andrea Richards
- 5 days ago
Entrevista di Dia cu Ramon Arnhem y Lito Lacle
- Nov 22
Entrevista di Dia cu Ashna Thijsen
- Nov 17
Entrevista di Dia cu Albertico Koolman, Carlos Besaril y Jonathan v/d Linden
- Nov 16
Entrevista di Dia cu Frances Rugebrecht
- Nov 15
Colin Greenaway y Mike y Sue Faulkner
- Nov 9
Entrevista di Dia cu Rhomayko Winklaar y Natasha Gilkes
- Nov 5
Entrevista di Dia cu Ruben Garcia den Felis Memoria
- Nov 3
Entrevista di Dia cu Sjoerd de Vries
- Nov 2
Entrevista di Dia cu Kiwanis Club of Aruba
- Oct 27
Entrevista di Dia cu Lisette Malmberg y Armand Hessels
- Oct 25
Entrevista di Dia cu Jeanmiree van der Werf
- Oct 21
Entrevista di Dia cu Marushka Lee-Tromp
- Oct 19
Entrevista di Dia cu Lisette Does y Nidia Boyé
- Oct 14
Entrevista di Dia cu sra. Nicole Hoevertsz y Kamilah Dammers
- Oct 12
Entrevista di Dia cu Yarimar Orozco y Yusmery Sandrea
- Oct 10
Entrevista di Dia cu James Sneek
- Oct 7
Entrevista di Dia cu Adriaan Berg y Jairo Piraneque
- Oct 4
Entrevista di Dia cu Vice Presidente di IOC sra. Nicole Hoevertsz


text: WILLEMSTAD- 10 di ougùstùs 2018 – Dia 9 di ougùstùs último, sr. Hugo Clarinda, Direktor Interino di Ofisina di Turismo di Kòrsou (CTB) a hasi entrega di CTB su Relato Anual na Minister di Desaroyo Ekonómiko, Dr. Steven Martina. E relato anual ta duna un kompilashon di e aktividatnan prinsipal ehekutá durante aña 2017 teniendo na kuenta implementashon di e Plan Maestro pa Turismo 2015 – 2020. E tema di e relato anual di 2017 ta; ‘Huntu Nos ta Hasi’é’ kual ta representá e trahamentu huntu ku nos partnernan i stakeholders, surpasá retonan, krese i e determinashon pa logra ekselensia pa e industria di turismo.


text:
KRALENDIJK – Riba djarason 30 di sèptèmber tabatin un kantidat di kaso kontra di moral den Korte di Promé Instansia aki na Boneiru. Un hòmber ku a drenta kas di su bisiña miéntras e tabata drumi i a mishi ku su parti íntimo, a presentá dilanti hues. Ora ku e la lanta for di soño e hòmber a trata di konvensé pe tene relashon seksual. Al final e hòmber a bai kas kaminda ku e la keda detené. Na promé instante e la nenga ku e tabata na kas di e bisiña. Despues ku e la wòrdu konfrontá ku e resultado di DNA e la bisa ku e la mishi ku su bisiña pero ku su pèrmit. Korte no a kere e storia aki.
Hues a kondená e hòmber na 3 aña di kastigu di prizòn pa aktonan kontra di moral ku un persona ku ta drumi, pero a apsolv’é pa violashon. Den e kaso aki tambe e víktima tabata presente via konekshon di video. Su petishon di daño perhuisio a keda otorgá. E sospechoso a bai den apelashon.


text:
Refineria Isla
Refineria Isla òf Refineria Shell tabata un refineria di zeta na Kòrsou ku a operá di komienso di siglo binti te aña 1985, ora a sera su portanan. E refineria tabata pertenese na Shell Curacao N.V., un supsidiario di e grupo Koninklijke Shell y tabata un di e refinerianan mas grandi di mundu durante Guera Mundial II. Promé ku 1959 e kompania tabata yama Curacaosche Petroleum Industrie Maatschappij. E ultimo aki tabata traha estrechamente ku Arend Petroleum Maatschappij na Aruba. E kompania tabatin un impakto enorme, tanto ekonómiko komo sosial riba Kòrsou.


text:
Tripulashon di barku ku ke drenta hafnan di Kòrsou mester kumpli ku algun eksigensia
Gobièrnu di Kòrsou
[TUMA NOTA]: Tripulashon di barku ku ke drenta hafnan di Kòrsou mester kumpli ku algun eksigensia, pa asina por determiná si ta nesesario hasi tèstnan di PCR adishonal promé ku e personanan na bordo risibí aprobashon pa baha for di e barku.
1 di februari 2021
Drenta KOrsou via laman #1
Tripulashon di barku ku ke drenta hafnan di Korsou mester:
- Mantene un registrashon diario di temperatura i posibel sfntomanan relata na Covid-19 pa tur persona na bordo.
- Entrega un ‘Maritime Declaration of Health’ (MOH) mfnimo 24 ora prome ku nan yegada.
- Meldu kualke akontesimentu mediko relata na Covid-19 durante e estadia aki na Korsou i
- Aplika tur medida vigente si tin sospecho di kontagio di Covid-19 na bordo (isolashon/karentena, testnan, maneho di karentena, investigashon di kontakto ifuente).
A base di e informashon risibf, ta keda determina si ta nesesario hasi testnan di PCR adishonal prome ku e personanan na bordo risibf aprobashon pa baha for di e barku. E eksigensianan akf ta konta tambe pa barkunan militar iwardakosta of otro barku ku ta kontrola nos awanan teritorial.